Amets Arzallus: "Gaiei buruz pentsatzeko, hobeto hausnartzeko, badut oraindik tartea" - Debagoiena - Goiena.eus\nJulen Iriondo 2013-12-20 12:55\nAmets Arzallus, Euskal Herriko txapela buruan, agurra kantatzen.\nEuskal Herriko txapeldun izanda ere, umil dio hendaiarrak beste bertsolari denengandik badagoela "zer ikasia". Jator erantzun ditu Goienaren galderak; berari buruz jardun dugu, baina baita bere final-lagunek aurreko domekan BECen egindakoaren gainean ere. "Irekidura keinu" definitzen du bestearen mina onartzearen alde Aitor Sarriegik kartzelako ariketan egindako aldarria.\nElkarrizketatik elkarrizketara, finalaren biharamunean bakarrik "hamazazpi"; "poztu" duenik ere bai –Radio Euskadin eta Onda Vascan euskaraz eginak, berak jarritako baldintzari baiezkoa emanda–. Zorion mezuak "mordo bat", "hiruzpalau hizkuntzatan" batzuk: "Ez dut tarterik hartu, baina bakoitzari eskerrak emateko detailea nahiko nuke izan". Gurea martitzenean jaso zuen Amets Arzallusek (Hendaia, 1983), galderok erantzuten hasterako.\nHarritu zaituen deiren bat, hedabideren batetik edo?\nEz, momentuz ez. Harritu edo poztu nauten pare bat detaile bai, dena dela; nik antolakuntzakoekin adostu nuen dena. Adibidez, Radio Euskadi eta Onda Vascatik elkarrizketa eskaera bat zegoen, eta nik baldintza bakarra jarri nuen: adierazpen guztiak euskaraz egingo nituela; elkarrizketa nahi bazuten prest nengoela, baina euskaraz egingo nuela, eta beraiek erabakitzeko. Poztu naiz, ze bietan onartu dute eta aski tarte luzea egin dute, eta euskara hutsean aritu gara behintzat.\nEspero ez zenuen edo zorion mezu bereziren bat jaso duzu egun hauetan?\nBegira, jaso ditut mordo bat, eta asko gainera zeinenak ere ez dakizkidanak. Mugikorrera iritsi zaizkit eta oraindik mordo bat dauzkat erantzuteko. Ez dut tarterik hartu, baina bakoitzari eskerrak emateko detailea nahiko nuke izan. Hainbeste izan dira, era guztietakoak eta hiruzpalau hizkuntzatan ere iritsi zaizkidanak batzuk. Gauza ederra da; lana egin eta norbera gustura geratzea gauza polita da, baina jendearen eskerra eta maitasuna jasotzea...\nEgindako saioaren berrirakurketarik edo egiteko modurik izan duzu, edo oraindik eguneko sentsazioarekin zaude?\nOraindik asko nago eguneko sentsazioarekin, eta, gainera, apenas berriz entzun gabe. Orduan, gertatzen da eguneko sentsazio hori daukadala, eta gero atzo kazetariei erantzuterakoan eguneko sentsazioen gaineko irakurketa ari naiz eten gabe errepikatzen, eta horrek are gehiago atzeratzen dit egunaren irakurketa berria. Dena den, atzo gurasoen etxean ginen eta momentu batean izan nuen tarte bat telebistan finala luze ez baina saioaren zati bat ikusteko eta, naiz eta ez naizen neure burua berriz entzun zalea, entzun nuen pixka bat, han entzun gabeko zatiak ere bai, kartzelakoak eta entzun nituen eta egia da beste begi-belarri batzuetatik entzuten dela gero distantziara, baina oraindik ni, hizketan ari naizela, oso neure momentuko irakurketaren gainean ari naiz.\nBeno, finalari dagokionez, eta orokorrean, saio bikaina joan zen. 13.500 lagunen aurrean, horrelako zita berezian, lau urtean zain egon eta gero, normalena ematen duenean pixka bat kikiltzea edo urduri jartzea, zuek onena emateko gai zarete eta onena ematen duzue justu egun horretan, eman behar den egunean.\nBai, edo gure onenetik ale batzuk botatzea lortzen dugu. Egun osoko ariketa da, ariketa luzea, eta hor gabiltzanok bertsoaren inguruan denbora pixka bat pasatakoak gara eta burua pixka bat nekatutakoak eta landutakoak; eta, orduan, azkenean, zazpi ordutan zehar, han edo hemen, nonbait, ateratzen da onena. Hori beti gertatzen da, gutxi gorabehera; beste gauza bat da ale on horiek sarri xamar entzutea, eta hori, lehengoan, goizean zehar gure artean ere komentatzen genuen kartzelan eta bazkaritan-eta... Zaila izaten da guk hala aitortzea, beti autokritikoagoak eta zorrotz xamarrak izan ohi garelako geure buruarekin, baina bazkaritan saioaren irakurketa hain positiborik sekula ez dut sumatu gure artean, eta igandean hori bazegoen. Jendeak berak ere estutzen du, hainbeste jendek eta hainbeste fokuk eta... Egunaren beraren dimentsioaren kontzientzia bat badaukazu, nahiz eta zuk horren kontra zure patxadarik onena bilatu, baina estutze horrek batzutan lagundu ere egiten du, eta nahiz eta liberatzea kosta, ale onak handik ere ateratzen dira; eta, nik uste, igandean, den-denek agian ez, baina nahikotxok geure eguna izan genuela momentu batzuetan, eta hortik atera zen, behar bada, saioaren maila.\nKoiunturak, momentuak, eguneko gorputzaldiak eragin du zuk txapela irabaztea, edo lau urteotan zerbait aldatu da zugan, bertsokera edo, zuk beste koskatxo hori egiteko gora?\nDenak bat egin behar du. Lau urte denbora tarte pixka bat bada; lau urtean badago eboluziorako espazio pixka bat, eta ni saiatu naiz nire burua lantzen, eta ez ongi iristeko honako edo harako zitara; gustatzen zait egiten dudana, eta lanketa horretan lanean pasatzen dudan denbora plazer orduak izaten dira niretzat gehienak. Eta saiatzen naiz nire buruari bilatzen ahots hori ahalik eta finena izan dadin, eta ahalik eta sakonen bila ditzadan nire bertsoak, eta erregistro zabalena izan dezadan, umorerako, edo sentimendurako; eta gustatzen zaizkidan bideetan aztarrika ibiltzen naiz. Lau urtetan, gainera, adin tarte batean sartzen zara eta neuk nabaritu dut beste patxada bat eta neu hobeto sentitzen nintzela lehenago baino. Gero oso posible da egunean gorputzaldiak gehiegi ez laguntzea eta zeuk zure bertsokeran erregistro batzuk aberatsago eramanda ere ustez, egun horretan ez azaltzea hori. Baina nire kasuan, uste dut, biek, gutxi gorabehera, bat egin zutela, eta handik atera zitzaidan, bereziki, goizeko saioa. Egia esan, ni oso gustura geratu nintzen saioarekin, eta, horrela, pasa dituzun ordu horiek guztiak eskertuta sentitzen dituzu zeuk zeure barruan, pertsonalki.\nLagun artean komentatzen genuen, nolabait sinplifikatuz, Maialenek poesia egiten duela bertsotan, eta zuk hitz egiten duzula agian gehiago.\nBai, izan liteke. Gero, norbera ere saiatzen da tokatzen denean poesia egiten eta ahalik eta ondoen egiten. Baina Maialenek poesia nola egiten duen eta bilatzen duen bertsoa, egia esan... Nondik ekartzen duen eta gai bakoitzari heltzeko bilatzen dizkion ertzak, niretzat, izugarriak dira. Baina hori izanda ere, nahi bada, bere bertute bat, Maialenek ere bertso jario oso fluidoa du, eta ez da erraza hark bertsotan egiten duena baino egokiago hitz egiten ere. Uste dut denek badugula pixka bat denetik eta saiatzen garela putzu horietan guztietan zipriztintzen. Nik esango nuke Maialenengan nabarmentzen dela gaiari heltzeko ze esku finak erakusten dituen; eta handik gero, hori hitzetan jartzean, oso modu poetikoan azaltzen du; ni, txiki-txikitatik, bertso eskolara eraman ninduen aitak, eta bertsoaren tradizioa oso umetan edan nuen, ia neu ohartu ere egin gabe; eta handik dator, agian, –zuk esan duzu hitz egitea– bertsokera fluido samar bat, edo erraz etortzea bertsoa. Baina saiatzen naiz neu, kontraesankorra dirudi baina, batzutan, erraz datorren hori zailago bilatzen eta ez hain errazetik botatzen, eta gaiari edo bertsoari berari ekartzen beste zerbait, utziz gero datorren ahots horri joaten ekarriko ez lukeena, behar bada. Bakoitzak bere moldea du, baina saiatzen gara besteengandik ikasten, eta denok elkar kutsatzen dugu pixka bat.\nZe bidetan sakondu dezake oraindik Amets Arzallusek?\nEsan duzu hizketan bezalatsu egiten dudala bertsotan, baina beti dago hobetoxeago egitea. Adibidez, hartu umorearen erregistroa eta ikusi ze distira ateratzen dion Unaik batzutan, edo Igorrek duen elegantzia. Ikusten dituzu ondoko bertsolariak eta ikusten duzu badagoela denengandik zer ikasia; eta, gero, gehien gustatzen zaizkizun edo gehien kilimatzen zaituzten horietan pasatzen duzu lanketa denbora. Nik uste dut, bereziki, gaiei buruz pentsatzeko –inguratzen gaituzten gaiak, ez gai politikoak bakarrik, baita ere sozialak, bizitzak eskaintzen dizkigun gaiak, hemengoak eta mundu zabalekoak, gero azkenean bertso-gai bihurtzen zaizkigunak–, horietaz ongi hausnartzeko badagoela oraindik tartea, gero bertsotan ateratzerakoan pixka bat mamituago edukitzearren kantatzen dudan hori. Nik uste hor beharko nukeela pixka bat, nahiz eta ahalegintzen naizen orain ere, gai bakoitzari merezi duen hausnarketa denbora eskaintzea. Gero hari buruz kantatu behar denean jakiteko behintzat neure burua non kokatua dagoen; hor, uste dut, badudala non hobetua. Eta, gero, forma aldetik ere, bertsoak beti dauzka ertzak fintzeko eta zorrozteko puntak; egia esan, bukatzen ez den bide bat da eta ni saiatuko naiz ahalik eta urrunen eramaten.\nAimarren eta Irujoren arteko finala izan zen bezperan, klasikoa pilotan. Maialen eta zure artekoa ez dakit klasiko bihurtzeko arriskurik ikusten duzun, klasikoa komatxoekin edo komatxorik gabe, zuk nahi duzun moduan.\nEz dakit. Bi aldiz gertatu da, eta orain dela lau urte niretzako izugarrizko bihozkada izan zen Maialenekin bukaera hartan joatea, eta aurten ere... Maialenen ondoan ni beti ondo sentitu izan naiz, ez bakarrik txapelketan; plazan, elkarrekin egon garen guztietan, egia esan. Lagun ona da kanturako, eguna pasatzeko... Asko ikasi dut nik Maialenekin, eta ez dakit hori klasiko bihurtuko den edo ez. Nik uste dut beste bertsolari batzuk han jiran zeudenak eta finalean ez zeuden batzuek ere badutela buruz burukora iristeko maila, egunak nola laguntzen dien; orain, gertatu zaigu azkenekoan eta oraingoan guk biok pasatzea eta, egia esan, niretzat izugarrizko ohorea da Maialenekin hor egotea bukaerara arte, eta berriz gertatuko balitz beste hainbesteko poza hartuko nuke. Gero, esan dizudana, gehiago ere badira bertsolariak eta arrisku hori beste batzuek puskatzeko arriskua ere beti gustatzen da.\nNik, pertsonalki, ia Maialen bezain txapeldun sentitu zaitut zu. Ez dakit zure rola asko aldatuko ote den, zentzu horretan, behin egun hauek pasatzen direnean.\nEz dakit. Neuk ere ikusi egin beharko dut gauzak nola datozen eta ze sentimendu dudan. Baina nik badakidana da, azken lau urteotan, lehenagotik ere bai baina azken lau urteotan bereziki, noan leku bakoitzean saiatzen naizela nire aurpegirik onena erakusten eta koska bat igotzen edo ahalik eta zorrotzena eta ahal dudan onena izaten. Nahikoa autokritikoa izaten naiz gero bueltan. Eta aurrerantzean ere saiatuko naiz ertz batzuk edo fintzen, baina nik orain arte egin dudan plaza-ahalegin berdinean jarraituko dut orain.\nGomendiorik eman al dizu Maialenek?\nEz. Egia esan ez dugu tarte handirik izan egoteko. Han bertan, prentsaurrekoa bukatu eta gero, egon ginen nahikoa luze, baina egunaren irakurketan eta gure arteko elkarrizketan ibili ginen, gehiegi aurrera begiratu gabe oraindik, eta gero bakoitza bere afaritara joan ginen. Orain, hau dena digeritu eta pixka bat lasaitzen garenean, uste dut izango dudala harekin hitz egiteko tartea, eta nahiko nuke hitz egin, gainera, berak nola eraman duen pixka bat eta... Maialen beti eredu izan dut, ez bakarrik bertsotan, gai bakoitzari begiratzeko duen moduan, eta interesatzen zait Maialenek esaten duena.\nDenak pozik, eta Iparraldean, nola ez\nNola esplikatu oholtzan zeuden guztiak poztea besteak irabazteaz ez dakit baina besteak irabaztean bai behintzat? Iruditzen zait eskola ona dela bertsoarena, haurrentzat adibidez, bertsoagatik bai, baina baita transmititzen dituzuen balioengatik ere.\nNi talde-kirolean ibilia naiz ume-umetatik, eta aldagelan askotan egona; eta beti pentsatu izan dut kirol kolektiboa balore humano batzuen eskola izugarria dela; gainera, izerditan eta sufrimendu puntu horretan lortzen den elkartasuna bizitza guztirako geratzen da. Baina kirolean hori gertatzen da beste norbaiten kontrako jardun kolektibo elkartu batean, eta, aldiz, bertsotan, itxuraz elkarren arteko lehiakide garenon artean sentitzen dut kirol kolektibo batean talde baten barruan egon daitezkeen elkartasun hari horiek baino are trinkoagoko sentimendu bat. Gu, dudarik gabe, lehiara benetan joaten gara, bakoitza geure onena ematera, lehia hori bakoitzak bere gisara interpretatuta; eta aurkezten gara joko horretara, baina, aldi berean, bertsoa bera beste lur baten gainean bizi da. Bertsoa bizi da hizkuntza baten, herri baten eta inguratzen dituen gai minbera askoren lurrean, eta hori da, uste dut, denon buruetan dagoena, eta horretarako bide bat ere bada bertsoa, eta sentimendu horien transmisioa. Eta hor denok oso konplize sentitzen gara elkarren, eta, hor agertzen den joko eta lehia horren gainetik, bertsoaren arima beti izan da kooperatiboa eta jolas dialektiko horretan talde-lanean egin beharreko zerbait. Eta uste dut, aldi berean, lehiaren parodia bat ere egiten dugula, gaur egun munduak hain balio konpetitibo eta agresiboak eskaintzen dituenean interesgarria izan daitekeena; eta bere funtzio pedagogikoa izan dezake, askotan munduak kontra-eskola erakusten duelako.\nTxapela Iparraldera lehenengoz. Ondo etorriko zaie txapela Iparraldeko euskarari eta bertsoari.\nEz diot txapelari inongo mugarik ikusten, lehen ez nuen ikusten eta orain ere ez alde batera eroria dagoen txapela denik. Baina beno, badago herri batean, eta herri horretan egoera aski berezia da hizkuntzarena, ikastolarena, nahiz eta bertso eskolaren tradizioa Hendaian luzeagoa den; zabalago hartu, eta Iparraldean badago eguneroko lan hil ala biziko bat gure hizkuntzaren eta nortasunaren biziraupena bermatzeko egin behar dena eta egiten ari garena, eta, begira, txapelak horretan auspo bat ematen laguntzen baldin badu, nik gustura uzten dut dagoen lekuan. Eta bertso eskoletan Iparraldean azken urteetan lana uste dut egoki asko egiten ari direla, eta bertso eskolak gero eta gehiago zabaltzen ari dira eta gero eta haur gehiago datoz bertso eskoletara, eta bizi dut itxaropenaren garai bat bezala. Baina hori eten gabe goldatu behar den baratza bat da eta uste dut oso garrantzitsuak direla herrian herriko bertso eskola horiek, bertso eskoletan nolabait uste dudalako egosten direla gure hizkuntzaren etorkizuneko kontzientzia eta kalitatea; bertso eskolak horren baratza bezala dira, eta uste dut hor eguneroko lana egin behar dela eta lur hori ureztatzeko edo apur bat ongarritzeko txapelaren argitxoak balio badu, ba pozten naiz benetan.\nAitor Sarriegiren bi bertsoaldiri ere heldu nahi nieke: berak hil zuenaren alargunari eskua emanda, ETAko preso ohiaren azalean jarrita bestearen mina onartzearen aldeko aldarria egin zuenekoa – berak hautatuta gainera kartzelan bide hori– eta alabarekin bikotekidea bisitatzera espetxera zihoanarena. Esango nuke, biak barrutik kantatuak eta publikoarengana iritsi zirenak eta publikoak eskertu zituenak. Ze irakurketa eragiten dizu?\nKartzelakoan ni eta gero Igor etorri zen eta gero Aitor; eta, orduan, ongi entzun nion. Eta bukatu orduko esan nion estimatzen niola pila bat egin zuena. Ze ez zen leku errazean sartu. Eta gainera sentitu nuen jendeak ere estimu hori eman egin ziola. Bagaude garai berezi batean Euskal Herrian, blokeatu xamar ikusten den bake aro batean eta aurrera egin ezinean. Eta hor badaude mugimendutxo batzuk gaur egunean, lehen gertatzen ez ziren egoera batzuk. Oroimenaren gaia, iraganaren irakurketa eta, bereziki, biktimak eta elkarbizitzaren gaia hor daude. Oso perbertituta dagoen gaia ere badela uste dut; badakigu biktimismoaren inguruan erabilera handia egin dela. Oso gogorra egiten zait horrela esatea, baina horrela ikusten dut: minaren negozio politiko bat ere sortu da biktimen inguruan. Baina badago beste alde bat, uste dut, elkarbizitza lan zintzoagoan ari dena, eta geuk ere horri pixka bat eskua nola luzatu pentsatu eta zintzotasun osoz aurre egin behar diogu gai horri. Eta Sarriegik, uste dut perspektiba horretatik heldu ziola eta oso interesgarri iruditu zitzaidan, eta zinez estimatu nion. Eta, adibidez, gero Igorrekin eta aipatu genuen: nik kartzelako gaiari pertsonaia gogor baten paperetik heldu nion eta torturaren gaia atera nuen; Igorrek, berriz, oposiziotik agintera iristen denaren eta politikaren eguneroko lokatz-arte horren gaia atera zuen; eta Sarriegik, berriz, iraganaren edo memoriaren gai horretan elkarbizitzarena, eta uste dut irekidura keinu bat egin zuela, eta saioaren zati horretan joan zen euskal politikagintzaren aktualitatearen inguruko espektroa zabala izan zela eta interesgarria, eta, alde horretatik, finalak berak ahots desberdinak eskaini zituela eta interesgarria izan zela. Eta Sarriegirena, esaten dizut, eseri orduko esan nion pila bat estimatzen niola egin zuena.\nHalakoek lagunduko dute, agian, etorkizunera begira, plazetan, gaiak planteatzerako orduan edo kantatzerako orduan, horrelakoak ere kanta daitezen. Agian izango da horrelakorik kantatuko lukeenik baina kosta izan zaionik.\nEz dakit. Nik uste dut bakoitzak barruan duen hori ateratzeko ausardia eskatzen duela bertsoak, eta, gainera, bertsotan badela lizentzia bat batzutan hitzez esatea kostatzen zaigun gauzak kantuz plazaratzeko eta behar dela ausardia guztia bakoitzak sentitzen duen ertzetik gai bakoitzera heltzeko. Dena dela, esango nuke plazetan era guztietako gaiak tratatzen direla askotan, baina Sarriegik foku horren azpian egin zuenak baten bati laguntzen badio bere barrutik errazago ateratzen, ba hobe, ze uste dut barruan dagoena atera egin behar dela.\nEz al duzu uste bertsoa are jende gehiagorengana irits dadin lagundu dezaketela halakoek?\nEz dakit. Sentitzen dut bertsoaren jiran jende bat oso bertso zaletasun trinkoa duena. Bertso zaletasun trinkoena, naturalki, euskaltzaletasunaren lurretik sortzen da. Euskaltzaletasunaren lur horren barruan kolore bat baino gehiago badira politikoak, eta egia da, agian, antolakuntza gaitasuna eta bertsoarekiko hurbiltasuna kolore politiko jakin batzuek gehiago erakutsi izan dutela eta horren jiran ibili izan dela gehiago bertsoa, baina denera beti zabalik egon da. Eta gaur egun batzuk pixka bat gehiago hurbiltzeko balio badu, begira... Baina hurbildu ez baldin badira orain arte arrazoi konkretu horregatik, nik uste dut oso erreala ez den mito bat ere bazutela beren baitan. Azkenean, bertsolariak berak sentitzen duena kantatu behar du, eta bertsolariak presoen gaia abordatzen badu, hori barruan sentitzen duelako eta errealitate gordin hori hor dagoelako da. Eta norbaitek horiek entzun eta zerbait sentitzen badu, behar bada berak dauka arazotxo bat errealitatearen aurrean. Nik uste dut onartu behar zaiola bertsolariari ematen duen ahotsa, eta denek ez dute berdina ematen, eta aniztasun hori badago. Beraz, bertsolaritzaren inguruko mito hori ez da guztiz egia; baina orain hurbiltzen bada bestelako jende bat, estimatuko da. Bertsolaritzak denon arteko elkarbizitzarako lanketa bat egiten du, baina bakoitzak bere iritzitik kantatu behar du, gordina izan edo zorrotza; eta denok izan behar dugu entzuteko onarkor.\nZuek esaten duzuenak eragina eta pisua du. Eredu edo iritzi sortzaile izan zaitezkete.\nNik nahi dut inguratzen gaituzten gaiak ongi hausnartuta eramatea plazara, gero handik kantatu behar dudalako. Batzutan norbaiti kilima edo harramazka egiten badio... Bertso jardunak badu funtzio kritikotxo bat ere, eta, agian, identifikatzen garen horrekin ere zirikatzaile jokatu behar dugu. Funtzio kritiko hori bete behar du bertsolariak eta bidezidorretatik joan pixka bat. Horrek badu eragintxoa; batez ere finaleko egun batean, hain dago bolumen handian kantatzen duzun hitz bakoitza eta hainbeste iristen da... Egia esan ez zara kontzienteegi momentu horretan eragin hortaz, eta kontziente bazina, behar bada, amildegi baten oso ondoan zabiltzala sentituko zenuke; bertsoak beti badu erortzeko arriskua, esan nahi duzunaren eta bertsoak behartzen zaituenaren arteko borroka bat da, eta beti ez zara esan nahi duzun horretara iristen, eta arrisku horren aurrean eta hainbesteko eragina ikusita, beldurtu ere egin zaitezke. Eragin hori baduela bai; kontziente garela, nolabait, bai; baina gu geure oso barnean gabiltza, bestela bertigo handiegia litzateke kantatzeko agian.\nEta ez dakit Unairi egokitu zitzaion gaia ikusita –atentatuan hil zioten aitaren omenaldian sentsibilitate denetako ordezkari politikoak batu zirela zioena–, adibidez, Bertsozale Elkarteak erakusten duen, nolabait, eta bere neurrian, baduela, Euskal Herrian bizi dugun egoeran, eragile denaren kontzientzia edo horretarako asmoa.\nEz dut uste Bertsozale Elkarteak hartzen duenik funtzio bat tratatu genitzakeen gaiak gizartera zabaltzeko eta pixka bat bidea goxatzeko. Guk bertsotan egiten dugu, eta bertsotan egiten dugu gaien inguruan. Eta gaiak sortzen dira bizi garen gizartetik eta eguneroko aktualitate eta bizitzaren jiratik. Gai guztiak ukitzeko beldurrik ez edukitzea uste dut Bertsozale Elkartearen aldetik irizpide egokia dela; bere burua hortik haratago agentetzat kokatzea... Ez dut uste funtzio hori hartzen duenik. Baina gai guztiak ikararik gabe ateratzeko indarra, gutxi edo gehiago egongo zen garai desberdinetan, baina nik uste dut Bertsozale Elkarteak baduela ausardia hori.\nZuriñe Velez de Mendizabal 2013 abe 15 Kultura\nXabi Igoak Barakaldoko BECetik zuzen-zuzenean eman digu albistea: Amets Arzallus izan da 2013ko Bertsolari Txapelketa Nagusiko irabazlea. Eta bert...


CE ZLP 630 Kalitate handiko altzairu altzairuzko alanbre elektrikoen esekidura plataforma sehaska - Buildinglift.com\nBatez ere. HUIYANG plataformak eraginkortasuna handitu dezake oso, funtzionamendu sinplea eta malgua, transferentzia erraza, erosoa eta praktikoa, segurua eta fidagarria.\n1.2 Plataformaren tamaina 1.0m, 1.5m, 2m, 2.5 metro edo 3m etan egokitu daiteke zure eraikinaren beharren arabera.\nKopurua: 2 multzo\nAbiadura altxagarria 9.3 ± 0.5m / min\nPotentzia: 1.5kw * 2\nTentsioa: 3 Fasea 380V 50 / Hz\nRotazio abiadura 1420 rpm\nIzena: Segurtasun blokeoa\nSoka angelua blokeatzea: 3 ° ~ 8 °\nOnartu indarra impulsiboa: 20KN\nSteel Wire diametroa: 8,3 mm\nPisua: 5 kg\nIzena: Electrol Cotrol Cabinet\nAzalera HDG Eskuzko Aldatuarekin\nKontrol elektrikoaren kabinetean, 4 botoi eta 220V 50Hz outlet daude beharrezkoak diren erabilerarako.\n(Universal Switch, Power Indicator, Start Button eta Emergency Stop Button kabinaren atarian daude).\nIzena: Steel Soka\nKopurua: 4pcs Luzera = 100m / pcs;\nDiametroa = 8.3mm Pisua: 25kgx4\nNylon Segurtasun Soka 1Pcs = 100m\nKable elektrikoa: 1Pcs = 100m (3x2.0 + 2x1.0mm2)\nKontrapisua: (Aukerakoa) Zementua edo Burdinurtua\nEsekigailu plataforma zintzilikatzeko plataforma erregulagarria\ncradle platform, zintzilikatutako plataforma estua, alanbre soka plataforma zintzilikatua, zlp 630 eten plataforma\nzlp laneko plataforma zikineko kontrako segurtasuneko blokeoa


Lankidetza-hitzarmen bat sinatu dugu Txileko Unibertsitatearekin, CTec Eraikuntzaren Zentro Teknologikoa garatzeko\nLankidetza-hitzarmen bat sinatu dugu Txileko Unibertsitatearekin, CTec Eraikuntzaren Zentro Teknologikoa garatzeko\nBerrikuntza sustatzen duten ekimenen bidez Txileko industriaren produktibitatea handitzea da zentroaren helburua\nArgazki-oina: Ezkerretik eskuinera: Fernando Yáñez, Idiem-go zuzendaria; Javier Urreta, TECNALIAko Eraikuntza Jasangarriaren dibisioko zuzendaria; Marcela Angulo, Corfo-ko Gaitasun Teknologikoen gerentea, eta Patricio Aceituno, FCFMko dekanoa\nJoan den azaroan, jardunaldi arrakastatsu bat egin zen Txileko Santiagon, CTec Eraikuntzaren Produktibitatea eta Jasangarritasuna Sustatzeko Zentro Teknologikoaren aurkezpena ofizial egiteko.Zentro horrek industriaren produktibitate-mailak handitu nahi ditu, berrikuntza eta industriaren eragileen artean elkarlana sustatzeko ekimenen bidez.\nCTec zentroa sortuta, batera garatuko dira zenbait ekimen teknologiko, zeinak baliagarriak izango baitira, berrikuntzari esker, Txileko eraikuntzaren industriaren garatze-gaitasuna eta eskaintza hobetzen laguntzeko.\nCtek hamar urteko proiektua da; ezagutza nazionala eta trebetasun globala batzen ditu, eta Corforen “Berrikuntzarako Gaitasun Teknologikoak Indartzeko eta Sortzeko Programa”n sartzen da. Proiektuaren helburua da eraikuntzaren sektorearen eraldaketa-prozesua industria produktibo eta jasangarriago baterantz bultzatzea, berrikuntza teknologikoko ekosistema baten garapena sustatuz.\n<< Urr - 2018 >>\nGertakizunen agenda Urr - 2018


Lemoan atxilotu dute igande gauean Santutxun ustez gizon bat hil zuena - GARA\nBilboko Iturribide kalean, 43 urteko gizon bat hil zuten igande gauean, labanaz, eta ustezko hiltzailea atxilotu zuten ertzainek astelehen gauean Lemoan. Lakuako Barne Sailak adierazi zuenez, atxiloketa gaueko bederatzietan izan zen eta gizon bat izan zen atxilotua; hain zuzen, igande gauean bertan identifikatu zutena, bere inizialak H.B. dira eta 38 urte ditu. Lakuak emandako datuen arabera, igandean, 20.00 aldera, bi pertsonak liskarra izan zuten Iturribiden. Eztabaidan ari zirela, batek labana atera, eta besteari eraso zion. Zaurien ondorioz hil zen. Ustezko hiltzaileak ihes egin zuen, eta Ertzaintzak ikerketa hasi zuen gertatutakoa argitzeko. Azkenean astelehen gauean atxilotu zuten ustezko hiltzailea.\nLiskarraren nondik norakoak\nHildakoak labankada bakarra jaso zuen bihotzean, heriotza berehala eragin ziona. Lekukoen arabera, hildakoa ere armatuta zegoen, are gehiago, bera abiatu zen hiltzailea jotzera. Orduantxe hasi zen liskarra Iturribideko tabernan. Ertzaintzak azaldu zuenaren arabera, ustezko hiltzailea zaurituta zegoen, eta hilketa egin eta gero bere etxebizitzara joan zen, Uribarriko 22. zenbakian. Han, zauriak sendatu zituen -etxeko bazterretan odol orbanak aurkitu dituzte-. Handik ihes egin baino lehen ondasun batzuk hartu zituen. Ertzaintza astelehen egunsentian abiatu zen Uribarriko etxera, baina jada ez zegoen inor.\nErtzaintzak emandako datuen arabera, baliteke drogekin zerikusia duen arazoren batek eragin izana bi gizonen arteko liskarra. Bestalde, atxilotuak hainbat aurrekari ditu, osasun publikoaren aurka eta jabetzaren aurkako delituengatik. Zehazki, orain dela lau urte, zenbait etxebizitzetan lapurretak egin zituen eta droga-salerosketan ere ibilia da.\nAstelehenean atxilotu zuten Lemoan 38 urteko gizona, hilketaren susmagarri nagusia. Izan ere, igande gauean identifikatu zuten ertzainek, eta haren bila ari ziren.


| Telebistako eskubideen banaketa Espainiako liganeuskaljakintza\nBy Benat Azurmendi on 2012(e)ko azaroak 3 in orokorra\nLFP (FlickrCC, COG LOG LAB)\nEuropako futbol konpetizio handietan, ez dago Espainiako ligan dagoen telebista eskubideengatik jasotako diruaren banaketa kaskarrik. Alemania, Ingalaterra, Italia eta Frantzian, telebistako eskubide horietatik jasotako dirua ligak berak banatzen eta kudeatzen du. Txapeldunen ligan ere hori bera gertatzen da: Europar batzordeak UEFA telebistako eskubideen banaketa egiteko enkante bat egin dezan behartzen du.\nBaina Espainian, ez. Espainian, Bartzelona eta Real Madril beraien botere ekonomiko eta kirol arloko botereaz baliatzen dira eskubide hauetatik lortutako diruaren gehiengoa beraiek hartzeko. Lehengo urtean, adibidez, Bartzelona eta Madrilek 140 milioi euro jaso zituzten diru horretatik, beste taldeek baina askoz gehiago. Diru gutxiena lortu zuena Rayo Vallecano izan zen, 14 milioirekin. Hau lotsagarria da; izan ere, lehendik ere badute nahiko indar bi talde hauek. Honela, begi bistan dago, besteengandik duten tartea handitu egiten da. Gainera, telebistak beraien menpe dituztenez, partiduen ordutegiarekin ere irabazten ateratzen dira. Honela, normala da, azken 8 urteetan gertatu den bezala, bi talde hauetako batek irabaztea txapelketa, beste taldeek ezin baitute beraien aurka borrokatu.\nEuropako beste konpetizio guztietan ez da horrela gertatzen. Frantzian, azken 4 urteetan, talde ezberdinek irabazi dute liga, ez baitago hainbesteko alderik haien artean, ez kirol mailari dagokionez, ezta ekonomikoki ere; izan ere, telebistako eskubieetatik jasotako diruaren erdia denen artean berdin banatzen baita. Alemanian, gehien jasotzen duen taldea Bayern da, eta 28 milioi besterik ez ditu jasotzen. Gutxiena jasotzen duenak, Coloniak, 14 jasotzen ditu. Ikus dezakegunez, hemen ere ez dago hainbesteko alderik. Ingalaterran jasotzen den diru kopuruaren %70 talde guztien artean banatzen da kopuru berdinetan. Talde bakoitzak, gutxenez, 45 milioi jasotzen ditu. Italian ere banaketa era honetan egiten da: eskubideak direla eta jasotzen den diruaren %40 denen artean berdin banatzen da.\nEspainian gertatzen denak ondorioak izaten ditu, eta hori azken urteetako emaitzetan ikusi besterik ez dago. 2008-2009 denboraldian, lehengoa Bartzelona izan zen (87 puntu); bigarrena, Madril (78 puntu); eta hirugarren, Sevilla (70 puntu). Iaz, berriz, Madril lehenengo izan zen (100 puntu); bigarren, Bartzelona (91 puntu); eta hirugarren, Valentzia (61 puntu). Urte hauetan lehenengo eta hirugarrenaren arteko aldea 17 puntutik 39ra igaro da. Hau normala al da? Bi talde hauen artean futbola hondatzen ari dira. Gainerako taldeek onartu besterik ez dute: beraien kritika eta hitzek ez dute botererik, eta Espainiako liga hau bi talderentzat eginda dago. Bi liga bereizten dituzte talde hauek: Bartzelona eta Madrilen artekoa, eta beste 18 taldeen artekoa. azken honi “La otra Liga” izena ematen diote.\nKrisiarekin banaketa horrek duen pisua handitu egin da, eta lehenengo mailan dauden talde asko eta asko Ogasunarekin eta beste zenbait hartzekodunekin zorretan daude. Talde gehienek eskatzen dutena zera da: bi talde horien eta gainontzekoen alde ekonomikoa murriztea, honela, Espainiako liga konpetizio bat izan dadin. Nik ere horixe esaktzen dut. Zer diozue zuek?\nAbout Benat Azurmendi\nView all posts by Benat Azurmendi →


Death on the Nile (1978ko filma) - Wikipedia, entziklopedia askea.\nDeath on the Nile (1978ko filma)\nkrimenezko filma, thrillerra, detektibe-fizkioa, Suspensea, misteriozko zinema eta eleberri batean oinarritutako filma\nEgipto eta Pinewood Studios (en)\n[[Kategoria:I. S. Johar (en) antzeztutako filmak]]\nRichard B Goodwin (en)\n[[Kategoria:Richard B Goodwin (en) ekoitzitako filmak]]\n←Murder on the Orient Express Death on the Nile (1978ko filma) →Evil Under the Sun (en)\nDeath on the Nile (euskaraz Heriotza Nilo Ibaian) 1978ko John Guillermin britainiar zinema zuzendariak zuzendutako misteriozko detektibe film bat da. 1937ko Agatha Christie idazlearen Heriotza Nilo ibaian eleberrian oinarritua dago. Peter Ustinov, Jane Birkin, Lois Chiles, Bette Davis, Mia Farrow, Jon Finch, Olivia Hussey, George Kennedy, Angela Lansbury, Simon MacCorkindale, David Niven, Maggie Smith, Jack Warden eta I. S. Johar aktoreek antzeztu zuten.\nJantzi-diseinu onenaren Oscar Saria (Anthony Powell) irabazi zuen.\nNilo ibaian barna doan Karnak luxuzko ontzian Linnet Ridgeway (Lois Chiles) estatubatuar oinordeko aberats gaztearen hilketa jazo eta bertan dauden hamar bidaiariak susmagarri bilakatuko dira. Hercule Poirot (Peter Ustinov) belgikar detektibea ikerketaren arduradun egin eta piskanaka krimen misteriotsua argitzen joango da.\nDavid Niven: Race kolonela\nMaggie Smith: Bowers andrea\nJack Warden: Bessner doktorea\nI. S. Johar: Choudhury jauna\nSam Wanamaker: Rockford,\nCelia Imrie: Neskamea (krediturik gabe)\nSaeed Jaffrey: Karnak ontziko zerbitzaroa; (krediturik gabe)\nHeriotza Nilo ibaian (1937, Agatha Christie)\nDeath on the Nile filmaren iragarkia ikusgai. Youtube.com (Ingelesez)\nJane Birkinek antzeztutako filmak\nOrriaren azken aldaketa: 26 azaroa 2021, 13:35.


Familia izan da, eta da, euskarak duen euskarri sendoenetako bat. Gure hizkuntzak etorkizuna izanen badu, familiaren baitan dagokion tokia ziurtatu behar zaio, eta familiako ohiko hizkuntza izan dadin ahalegin handia egin behar da. Izan ere, horixe da euskaraz jabetzeko biderik errazena, eraginkorrena eta merkeena.\nErrealitate horretaz jabetuta, eskualdeko euskara zerbitzuak, Euskal Herriko hainbat euskara zerbitzurekin lankidetzan, familiaren baitan euskararen erabilera eta transmisioa bultzatzeko eta bermatzeko lanari ekin zion duela 20 urte inguru. Urte horietan guztietan zehar, makina bat kanpaina eta ekimen egin dira, guztiak ere helburu berberarekin: haur txikien gurasoengana jo, familian euskararen presentzia eta erabilerak duen garrantzia gogorarazteko eta indartzeko, eta haren aldeko sentiberatzea eta baita erabaki praktikoak bultzatzeko ere.\nIbilbide luzeko egitasmoa denez, urteen joan-etorrian urrats asko eman da, eta material ugari sortu da. Azkeneko urteotan egitasmo honen ardatza familietara bidaltzen den materiala izan da: haurrentzako lerde-zapiak, autoetan jartzeko eranskailuak, kantuak eta jolasak biltzen dituzten CD-ak eta DVD-ak, haur hizkera biltzen duten hiztegi laburrak, eta familiaren eta euskararen inguruko hainbat aholku, argibide eta proposamen biltzen dituzten liburuxkak, adin eta hizkuntza-egoera ezberdinetara egokituak.\nMaterial bidalketa horrez gain, familia egitasmoa osatu eta indartzen duten bestelako ekintzak ere egiten dira: gurasoekin informazio eta motibazio saioak, jolasen eta aisialdiaren inguruko trebakuntza tailerrak, aisialdi ekitaldiak ikastetxeetan…


Mariasun Landak jasoko du 2011ko "dabilen elea" saria - Sustatu.com\nBerritzailea izan da Mariasun Landa haur eta gazte literaturaren arloan; oparoa liburuak idazten; hizkuntza askotara itzulia; jende askok irakurria; sari askoren irabazlea eta beste zenbaiten hautagaia; irakurzaletasunaren sustatzaile nekaezina…\nEuskal Liburuaren Gaua urtero antolatzen da 2008. urteaz geroztik, kultur industriak euskal gizarte eleanitzaren garapenari egiten dion ekarpena agerian jarri eta ikusaraztea xede harturik. Gainera, euskarazko liburugintzan parte hartzen duten hainbat eragileren bilgune ere bada, hala nola, argitaratzaileena, idazleena, irudigileena, itzultzaileena…\nHonako hauek jaso dute saria aurreko urteetan: Antton Olariaga (2008), Joan Mari Torrealdai (2009) eta Itxaropena argitaletxea (2010).\nLaugarren edizio honetan, Kutxaren babesa izan dute bost elkarteek ekitaldia antolatzeko, bai eta Eusko Jaurlaritzaren eta Donostiako Udalaren laguntza ere.\nIdoia Noble itzultzaile eta interpreteak gidatuko du ekitaldia, eta Joxan Goikoetxeak jantziko du musikaz.\nJuan Azpeitiak diseinaturiko oroigarria iazko saridunaren eskutik jasoko du Mariasun Landak, eta, besteak beste, Arantxa Urretabizkaia idazleak, Iñaki Aldekoa editoreak eta Antton Olariaga ilustratzaileak hartuko dute parte idazlearen ibilbide oparoaren erakusgarri izango den ekitaldian. Gainera, errezitaldia, musika eta ikus-entzunezkoak eskainiko dizkiogu sariaren irabazleari.\nOspakizuna ondo amaitzeko, mokadu goxo bat izango da.\nAutopsiarako Frogak, Karrisolasaren hurrengo saioan


Lanerako Mahaia Diseinuak gizaki garaikidearen bizitza etengabe aldatzen ari dela islatu nahi du espazio polibalentea eta asmatzailea den espazio bakarrarekin, irristatzen, kentzen edo kokatzen diren egur zatien presentzia eza edo presentziarekin konformatuta, aukera ugari eskaintzen ditu objektuak antolatzeko. lan espazio batean, neurrira sortutako lekuetan iraunkortasuna ziurtatuz eta une bakoitzaren beharrei erantzuten dietenak. Diseinatzaileek ohiko timbiriche jokoan inspiratuta daude, lantokira jolaserako espazio ludiko bat eskaintzen duten puntu mugikor pertsonalen matrizea egokitzeko funtsa berreskuratuz.\nAlfonbra Moldagarria Alfonbrak errombo eta hexagonoetan eginda daude eta erraz jar daitezke antisorgailuen aurkako gainazalarekin. Ezin hobea solairuak estaltzeko eta hormak soinu kezkagarriak murrizteko. Piezak 2 mota desberdinetan datoz. Arrosa koloreko piezak NZ artilez estalita daude, banana zuntzetan brodatutako lerroekin. Pieza Urdinak artilez inprimatuta daude.\nGitarra Elektrikoa Eagle-k gitarra elektriko kontzeptu berria aurkezten du, diseinu arin, futurista eta eskultorikoan oinarritutako diseinu hizkuntza berriarekin, Streamline-k eta organikoen filosofiak inspiratutako diseinu berriarekin. Forma eta funtzioa entitate oso batean elkartuta, proportzio orekatuak, ehundutako bolumenak eta lerro dotoreak, emaria eta abiadura zentzuzkoak. Benetan merkatuan dauden gitarra elektriko arinenetako bat.\nZintzilikarioko Lanpara Zintzilikari honen diseinatzailea asteroideen orbita eliptikoetan eta parabolikoetan inspiratu zen. Lanpararen forma bakarra 3D inprimatutako eraztun batean antolatuta dauden aluminio anodizatuek definitzen dute, oreka ezin hobea sortuz. Erdian dagoen beira zuri gerizpea poloekin harmonizatzen da eta itxura sofistikatuari gehitzen zaio. Batzuek lanpara aingeru baten antza dutela diote, beste batzuek txori grazia bat dirudi.\nAlfonbra Harrizko gunearen alfonbrak harri errealen ilusio optikoa ematen du. Artile mota desberdinen erabilerak alfonbraren itxura eta osagarria osatzen dute. Harriak tamaina, kolorea eta altuak dira. Horietako batzuek goroldioa dute. Harri bakoitzak aparra duen nukleoa du,% 100 artilez inguratua. Nukleo bigun honen oinarrian arroka guztiek presioaren azpian estutu egiten dute. Alfonbraren babesa esterki garden bat da. Harriak elkarrekin josi eta matarekin.\nFiro Sua Prestatzeko Ostirala 23 Apirilak\nPhenotype 002 Eskumuturreko Osteguna 22 Apirilak\nMangata Patisserie Okindegi Bisualen Nortasuna Asteazkena 21 Apirilak\nLanerako Mahaia Alfonbra Moldagarria Gitarra Elektrikoa Zintzilikarioko Lanpara Sua Prestatzeko Alfonbra


EUSKARARI BURUZKO GOGOETA PROZESU ARRAKASTATSUA\nHemen zaude:Hasiera»Albisteak»Albisteak»EUSKARARI BURUZKO GOGOETA PROZESU ARRAKASTATSUA\nBortzirietako Euskara Mankomunitatea 2013-05-06 0 Iruzkin\nApirilaren 20an eta maiatzaren 4an Bortzirietan euskarak dituen erronkei buruz gogoeta egin genuen hainbat herritarrek. Gogoeta saioak hagitz jendetsuak izan ziren: lehenbizikoan euskararen egoera izan genuen aztergai, eta 80 lagunetik gora elkartu ginen. Bigarrengoan, etorkizunean lehentasunez landu beharreko lan ildoak eta egitasmoak izan genituen hizpide 70 lagunetik gora.\n100 lagun baino gehiagok parte hartu genuen gogoeta prozesu honetan, eta guztion ekarpen eta iritziekin osatuko dugu Bortzirietan euskararen plan estrategikoa.\nEuskara mankomunitateak guzti-guztiei eskerrik beroenak eman nahi dizkizuegu.\nGogoeta saioen dinamizazioaz Elhuyar Aholkularitza arduratu da, eta lan saioak biziak eta emankorrak izan dira. Parte hartzaileek hagitz ongi baloratu dituzte erabilitako metodologia eta saioen dinamika.\nSaioetan ateratako emaitzekin txostena idatziko du Elhuyarrek. Txosten horri ekarpenak eta zuzenketak egiteko modua izanen da, eta horretarako kontraste talde bat osatuko da. Euskararen gogoeta prozesuaren emaitza edo plan estrategikoa ekainaren 7an aurkeztuko da, ortziralarekin, 19:00etan, Beran (tokia zehazteke dago). Datozen urteotan euskararen normalizazioan egin beharreko lana gidatzeko funtsezko tresna izanen dute aurrerantzean euskara mankomunitateak eta euskalgintzak.


Bigarren parteak ez dira inoiz onak izaten? Canal Roya II | otsaburu\nenero 7, PM · de ojokuen\t· en Bideoak, Izotz eskalada.\t·\nBadago erderaz esaera bat esaten duena «segundas partes nunca fueron buenas». Ez dakit asteburu honetan egindako jarduera hau nola kalifikatu…\nAsteburu luze hau Bielsa eta Benasque aldean pasatzeko asmoa genuen Oskar eta biok, izotz eskalada eta mendiko eskia konbinatuz. Arrazoi ezberdinak medio, azkenean asteburua laburtu eta Tenako ibarrera berriro gerturatzea pentsatu genuen.\nEguraldi iragarpenak ez ziren oso garbiak, beraz, zalantzak medio, berriro Canal Royako izotz ur-jauzietara gerturatu ginen. Eguna goibel eta elurra eginez hasi zitzaigun. Mendiko eskiak jarri eta motxilazarra bizkar gainean genuelarik, ordu ta erdian eskalatzeko prest geunden.\nAurrekoan Os Diaples eta Opera Prima eskalatu genituen, beraz, gure mailarako bi aukera genituen; Banana Split edo Canal Roya Wall. Azken hau aukeratu genuen.\nCanal Roya Wall hiru luzerako ur-jauzi bat da. III-4 zailtasuna duena (beste batean azalduko dut izotz eskalada nola graduatzen den). Eskalatzen hasi bezain pronto, egiten ari zen elurra geratu, eta euria egiten hasi zitzaigun. Berez, hau ez zen albiste ona, altuera horretan eta urtarril hasieran euria egiteak 0 gradutik dezente gora geundela esan nahi baizuen, eta denok dakigunez, izotza 0 gradutik gora urtzen da. Hau, oso arriskutsua izan daitekeelarik!\nBidearen egoera ez zen oso ona. Alde batetik aurreko egunetan elur asko egin zuelako eta ur-jauzian elurra dezente pilaturik zegoelako. Torniloak jartzeko eta pioletak fundamentuz sartzeko elurra dexente kendu behar zen.\nAsmoa hiru luzeak eskalatzeko asmoa bagenuen ere, lehenengo bi luzeerak takada batean egin genituen. Bilera bilatzen ez nuela eta, izotzetan montatu nuen bi tornilo eta pioletez lagundurik. Oskar arin eskalatu zuen. Erabat bustirik eta haizeak gogoz jotzen zuela, hipotermia bat hartu baino lehenago jeistea erabaki genuen. Bi avalakov egin nituen eta beldurra ematen badu ere hortik jeitsi ginen.\nBueltarako bidean elurra oso pisutsu zegoen, botatako euriak oso astuna bilakatu zuen eta nahi baino gehiago kostatu zitzaidan Espelucienchako mendi-lepora iristea. Hau gutxi balitz, sokak eta eskalatzeko material guztia blai eginda genuen, sekulako pisua hartuz eta honek gutxi laguntzen zuen aurrera egiten.\nParkinera iritsi eta traste guztiak ahal genuen bezela sartu genituen. Oskarri Sallenteko kiroldegira jutea bururatu zitzaion. Bertan, bi euroren truke dutxa bero bat hartzeko aukera dago eta beste bi eurogatik toaila alokatzen dizuete. Honez gain, spa eta igerilekua daude, aukera paregabea jarduera hotz baten ondoren indarrak berreskuratu eta beroan berriro sartzeko. Horiek baina, hurrengo baterako utziko ditugu…\nHotza, bustirik, haizea, euria, kondizio kaxkarrak… hala eta guztiz ere bide dotore bat eskalatu genuen. Nork esaten du bigarren parteak inoiz ez direla onak izaten?\nEtiquetas: anayet, canal roya, canal roya wall, ice climbing, izotz eskalada\n← Ladakh, Tibet txikia.\nIzotz eskaladan segurtatzen jakiteko bideoa →


Bizkaia.eus berritua aurkeztu du Foru Aldundiak Sustatu.eus - Teknologia albisteak\nBizkaia.eus berritua aurkeztu du Foru Aldundiak\n2016-12-27 : 11:30\nIbone Bengoetxeak, Bizkaiko Herri Administraziorako eta Erakunde Harremanetarako diputatuak, foru erakundearen Bizkaia.eus webgune berria aurkeztu zuen joan den astean. Webgune horrek ez ditu bakarrik diseinuaren inguruko aldaketak egin; horrez gain, edukiak antolatzerakoan, ez du kontuan izan Foru Aldundiaren sailen barne antolaketa, baizik eta herritarren ikuspegia.\n"Diseinatzerakoan, pertsonengandik hurbilago egotea eta pertsonei gauzak erraztea izan dugu jomuga. Bizkaiko Foru Aldundiarekin webgunearen bidez daukaten harremana atsegina, erraza eta batez ere baliagarria izatea nahi dugu", azpimarratu du Ibone Bengoetxeak. Helburu horrekin, webgune berriak bilatzen duen xedea da herritarrak Aldundiarengandik behar duena erraz eta intuitiboki aurkitzea. "Pertsonek ez dute zertan jakin zein sailetan bilatu behar duten edo webgunearen zein ataletan dagoen eurek bilatzen dutena. Bilatzen dutena azkar aurkitzea da eurek nahi dutena, eta horixe da webgune berriak eskaintzen diena", gaineratu du Bengoetxeak.\nZentzu horretan, Aldundiaren webgunearen diseinu berriak sailkapen tematiko berri bat dauka, bloke hauekin: aurrekontua eta kontu publikoak; enpresak, nazioartekotzea eta enplegua; familia, berdintasuna eta gizarteratzea; foru ogasuna; iraunkortasuna eta lurraldea; kirola; euskara eta kultura; mugikortasuna eta garraioa; nekazaritza eta abeltzaintza; turismoa eta aisia; eta udalerriak.\nWebgune paralelo batean, eBizkaie.eus, herritarrek Foru Aldundiarekin egin ditzaketen izapide guztiak bildu dira, besteak beste bekak, diru-laguntzak, ordainketak edo kontratugilearen profila. Modu berean, Aldundia izeneko atala mantendu dugu, informazio instituzionalarekin, eta Bizkaiko Foru Aldundia osatzen duten sail guztiek txoko bana daukate bertan.\n"Gure Bizkaia" atalean, informazioa eta proposamenak dibulgaziozko ikuspuntutik eskainiko dira, Aldundiak eremu ezberdinetan egiten duen lana azaltzeko, neurri handi batean ezezagunagoak direnak. Horrez gain, herritarrei arreta emateko atala ere badago; eta prentsaren arloan berriak, agenda eta ikus-entzunezko baliabideak eskaintzen dira.\n"Gaur hemen aurkeztuko duguna proiektu handiago baten lehenengo fasea da, hazteko eta herritarren beharrizanei egokitzeko asmoz jaioa dena", adierazi du Herri Administraziorako eta Erakunde Harremanetarako diputatuak. "Lehenengo fase honetan, herritarren eskaerari erantzuten saiatu gara, edukiak errazago eta azkarrago aurkitu ahal ditzaten, eta lehen geneukan webgunearen edukien egitura eta itxura berriztatu ditugu, duela 10 urte martxan jarri zenetik oso zaharkituta geratu baita. Hori guztia, bi helbururi begira: izapideak erraztea zein herritarrengandik hurbilago egotea, bai eta aldundiak garatzen dituen beste zerbitzu edo jardueren berri ematea ere", nabarmendu du Bengoetxeak.\nBizkaiko Foru Aldundiaren webguneak 8.200.000 bisita ditu hilero eta edukiak jasaten dituen tresna teknologikoa iturri irekietan oinarritutako teknologian garatu da.\nAldundiak Interneten duen tokia erabat osatuko du sare sozialetan egoteko estrategia baten bitartez "izan ere, argi daukagu Bizkaiko Foru Aldundia jendea dagoen lekuan, bizkaitarrak dauden tokian, egon behar dela", azpimarratu du Ibone Bengoetxeak. "Hori dela eta kanal berriak ireki ditugu sare sozialetan eta bakoitzari dagokion talde edo kolektiboaren logikarekin egin dugu, webgunean bezala, Aldundiaren sailen egitura edo barne antolaketa gaindituz.\nHauexek dira, sare sozialei dagokienez, Twitterren dauden kanal berriak:\n@Bizkaia, informazio instituzionala\n@BizkaiaGazteak, gazteentzako informazio baliagarria\n@BizkaiaEmprende, ekintzaileek Bizkaian dituzten aukerei buruzko informazioa\n@BizkaiaEmpresa, Bizkaiko enpresentzako informazio baliagarria\n@BizkaiaSocial, gizarte-ekintzari, inklusioari eta berdintasunari buruzko informazioa\n@BizkaiaKultura, Bizkaiko aisialdirako eta kulturarako edukiak\n"Kolektibo eta talde horiek oso garrantzitsuak dira guretzat. Gazteak, ekintzaileak eta enpresak, gizarteari eta kulturari lotutako edukiak eskainiko dituzten kanalak, eta kanal instituzionala bera ditut gogoan hau esatean", esan du Bengoetxeak.


Higadura - hiru Presentacion - Urrutiko Lanbide Heziketako Institutua\nIzaki bizidunen jarduerak eta klimaren eraginak, biek batera, harrien urratze etengabe bat sortzen dute, higadura edo meteorizazio izenekoa. Eragile geologiko motel baino indartsu hori erliebearen modelatzaile nagusienetako bat dugu.\nHigadura harrien eta lurrazalaren gainazala osatzen duten beste material batzuen pixkanakako desintegrazio-prozesua izango litzateke. Higatutako mineralak, gehienetan uretan disolbaturik, gerora garraiatzea eragile indartsuenetako bat da lurrak sortzeko orduan, eta harri sedimentarioak eratzeko lehen urratsa izango genuke (9. gaia ikusi).\nMeteorizazioa prozesu motel eta naturala da, etengabean gertatzen ari dena eta gure planetaren dinamika geologikoaren parte dena. Nolanahi ere, giza jardueraren edo klima-aldaketen ondorioz zenbait eskualdetan higadura hori areagotu izana mehatxu larria da eragindako gune horien oreka ekologikoarentzat.\nTenperaturak eta prezipitazioek higadura-prozesuan duten erantzukizuna.\nOro har, bi eratako higadurak bereiz ditzakegu funtsean:\nMeteorizazio mekanikoa edo fisikoa: harrien haustura litzateke, beren konexio-gunerik ahulenetan (arrakala edo diaklasak) mineralak bereizi izanaren ondorioz. Hainbat eragileren ekintzaren ondorioz sortzen da, hala nola izotza, gatz kristalizatuak, landareen sustraiak eta animalien eta gizakien ekintza, edo baita ere, prozesu mekanikoen ondorioz ere, esate baterako urradura eta tenperatura-aldaketak.\nMeteorizazio kimikoa: konplexutasun handiagoko sistema bat da, harrietako mineralen eta uretan nahiz airean dauden zenbait substantzien artean gertatzen diren erreakzio kimikoak baitaude horren oinarrian. Mekanismo nagusiak hiru dira:\nDisoluzioa: mineral disolbagarriak uretan disolbatu eta garraiatu egiten dira.\nOxidazioa: oxigenoak disgregatu egiten ditu mineralak, zenbait elementurekin konbinatzean.\nHidrolisia: ur-molekula deskonposatu egiten da eta bere atomoek harrietako mineralek dituztenekin erreakzionatzen dute, konposatu berriak osatuz.\nArestian ikusi dugunez, zenbait eragile naturalek ere badute harremanik higadura-prozesuekin, bai ikuspegi fisiko batetik eta bai ikuspegi kimikotik ere. Garrantzitsuenak honako hauek dira:\nAirea: haizeak partikula solidoak garraiatzen ditu esekipenean, eta horiek benetako liz-paper baten gisa jokatzen dute harrien gainazalaren gainean. Horretaz gain, zenbait gas atmosferikok, zenbait gas naturalek eta industria-jardueratik datozen beste batzuek kimikoki erreakzionatzen dute harrien mineralekin. Garraio-elementu gisa, haizea bigarren mailan dago urarekin alderatuz.\nKlima: uraren izoztearekin loturik, klimak meteorizazioan parte hartzen du, batez ere tenperatura-aldaketa bortitzen bidez, harria disgregatu dezakeen dilatazio- eta kontrakzio-prozesu bat eragiten baitute horiek. Mekanismo higatzailea areagotu egiten da baldin eta harriaren mineralek tenperaturaren aurrean modu desberdin batez erreakzionatzen badute.\nHidrolisia: uraren molekula deskonposatu eta bere atomoek erreakzionatu egiten dute harrien mineralek dituztenekin, konposatu berriak eratuz.\nZuhaitzen sustraiek lurra higatzen dute, baina aldi berean, beste higadura-eragile indartsuago batzuen jardueratik babesten du lurra landaretzak. Landaretza galtzeak azkartu egiten du lurraren higadura, eta lur emankorrak zirenak desertu bilakatzen ditu.


Multimedia komunikazioa :: ikasi :: Udako Euskal Unibertsitatea\nGradu eta graduondokoak :: Filologia, Kazetaritza, Komunikabideak\nHasiera-data: 2009(e)ko urriaren 1a\nAmaiera-data: 2010(e)ko uztailaren 30a\nTokia: Leioa - EHUko Gizarte eta Komunikazio Zientzien Fakultatea\nNola heldu: http://www.tagzania.com/pt/euskal-herriko-unibertsitatea/?pagea=3\nOrdu kopurua: 60.00 ordu\nMatrikula-epearen hasiera: 2009(e)ko ekainaren 1a\nMatrikula-epearen bukaera: 2009(e)ko uztailaren 30a\nGaur egun euskarazko komunikazioan diharduten profesionalek erronka garrantzitsuak dauzkate: multimedia euskarrietara egokitzen diren kalitatezko produktuak sortu behar dituzte eta, horretarako, euskara unibertso multimediaren komunikazio-egoeren eskakizunetara egokitu behar dute.\nErronka horiei aurre egiteko EHUko irakasleek eta EITBko profesionalek Multimedia Komunikazioa Unibertsitate-Masterra elkarlanean diseinatu dute.\nUEUk goi mailako formazioa euskaraz bultzatzea du helburu nagusietako bat, eta horri eutsiz, master honen laguntzailea da.\nIkastaroaren koordinatzailea EHUko irakaslea de Agurtzane Elordui da.\nMasterrak hiru helburu nagusi ditu:\nLehenengoa, ikaslearen komunikatzeko gaitasuna garatzea, unibertso multimediaren komunikazio-egoera bakoitzarentzat egokienak diren hizkuntza-baliabideak aintzat hartuz.\nBigarrena, multimedia produktuen diseinua eta ekoizpena, eta bereziki interneten kazetaritzarako agertu diren tresna berrien erabilpena.\nHirugarrena, masa-hedabideen merkatuaren ezagutzan sakontzea, produktuen eraginkortasuna eta erakargarritasuna bermatzeko asmoz.\nEgitarau osoa masterraren web orrian aurkituko duzu: Multimedia komunikazioa\nEdukiak 60 ECTS biltzen ditu, non ikasketa-aldiaz gain, praktika-aldia ere burutzeko egitaraua beteko den.\nInformazio gehiago: Multimedia komunikazioa.\nAurretiaz izan beharreko profil eta prestakuntza, masterra arrakastaz gainditu ahal izateko:\nIkus-entzunezko komunikazioan lizentziaduna.\nPublizitate eta harreman publikoetan lizentziaduna.\nIzena ematea eta matrikulazioa UPV/EHUko webgunearen bitartez egin behar da.\nSarbiderako eta izena emateko argibideak hemen.\nIkastaro hau UPV/EHUko Master ofiziala da. Bere jatorria UPV/EHUko Kazetaritza Sailak antolatzen zuen Euskal Herria XXI doktorego-programan dago. Boloniako eraldaketarekin, doktorego-programa zena, Master ofiziala bihurtu zen. Hasiera-hasieratik UEU egon da ikastaro honen edizio ezberdinen laguntzaile lanetan.\nehu, euskara, kazetaritza, komunikazioa


BBK Family-ren DOMO Bilbora iritsiko da | BBK\nBBK Family-ren DOMO Bilbora iritsiko da\nBBK 14 azaroa, 2019\nBBK FAMILY egitasmoaren alderdi nabarmenena, DOMO, Bilbora iritsiko da larunbat honetan. Barakaldo atzean utzi ondoren, iglu itxurako instalazioak Bizkaiko hiriburuan egingo du geldialdia, aparteko esperientzia interaktiboak martxan jartzeko. Ondoren, Bizkaiko hainbat eremu publiko ibiliko ditu. Instalazioak 360º-ko pantaila batean irudiak proiektatzen dituen bideo bat dauka, eta haren bidez jolasean elkarreragin dezakete familiek. Hain zuzen, hezkuntzako gaitasunak garatzearekin zerikusia duten gaiak daude jolas horien oinarrian.\nFamiliarentzako emanaldiak asteburuetan egingo dira, arratsaldeko ordutegian (familia guztientzat dago zabalik), eta ikastetxeentzako ordutegi berezia egongo da astelehenetik ostiralera. Ikastetxeek hitzordua eskatu beharko dute aurrez. Sarrerak doakoak izango dira eta webgunearen bitartez kudeatuko dira (www.bbkfamily.eus), baita DOMOren beraren bitartez ere.\nGainera, BBK FAMILYk urte osoan egingo ditu ekitaldiak (jardunaldiak, topaketak…). Bilbon jadanik hiru ekitaldi daude programatuta. Haurren Eskubideen Nazioarteko Eguna dela bide, abenduaren 21eko goizean “Haurrentzako ingurune seguruak eta babesgarriak” jardunaldia antolatuko da profesionalentzat. Bertan, Javier Romeok, haurtzaroaren, afektibitatearen, babesaren eta komunikazioaren arloko aholkulariak, azalduko du nola eskain daitezkeen haurrentzako ingurune seguruagoak gizarte heziketaren esparruan, eta ingurune horiek bai nerabezaroan bai haurtzaroan sortzeak zer-nolako garrantzia duen aztertuko du.\nArratsaldean, ildo beretik, gurasoentzako lantegia irakatsiko du Javier Romeok. Bi jardunaldietara joateko, aurrez doako sarrera erreserbatu beharko da www.bbkfamily.eus webgunearen bitartez.\nEta, azaroaren 22rako, 15 eta 18 urte arteko gazteentzako ekitaldi bat programatu du BBK Family-k, UNICEFekin eta Lagunarte gazte elkartearekin batera. “Gazte change” da ekitaldiaren izenburua, eta bertan kirola, generoa, klima aldaketa… izango dituzte hizpide.\nInformazio gehiago: https://bbkfamily.bbk.eus/es/


Aparkaleku kontuak lantzeko herri ekimena abiatuko dute Gatzagan - Leintz gatzaga - Goiena.eus\nAparkaleku kontuak lantzeko herri ekimena abiatuko dute Gatzagan\nUbane Madera 2014-03-11 09:07\nLeintz Gatzagan aparkatzeko arazoak daudela eta automobilak sarri txarto aparkatuta egoten direla jakitun, horri konponbidea bilatu guran herri ekimena deitu du Udalak. Eguenean izango da, 18:30ean, kultura etxean.\nEta deialdiaren izenak esaten duen moduan, herritar guztiei dei egin diete bertan parte hartzeko, guztien artean erabakitzeko zer egin ahal den edo zela arautu ahal den aparkaleku kontua.\nGaur egun Soran etxearen azpiko aldean, haren parean, udaletxeko kalean eta Errosario kalean daude egokituta aparkalekuak.\nMartxoaren 27an, beste bat\nBestalde, beste herri ekimen bat ere deitu du Gatzagako Udalak martxorako. Kasu horretan, garraio publikoa izango dute hizpide; jakina, garraio publikoa Leintz Gatzagari dagokionez. Bada, bigarren herri ekimen hori martxoaren 27rako (eguena) antolatu dute, kasu horretan ere, 18:30ean egin dute hitzordua, kultura etxean, eta herritar guztiei zuzenduta.\nAurrekontuak eta beste\nGauzak horrela, eta udal agintariek iragarritako moduan, aurtengo aurrekontuen, Gatz Museorako egitasmoaren eta txakur kaken gainean jarduteko hirugarren herri ekimen bat egitea faltako litzateke. Hasiera batean, hori ere martxoan egin gura du Udalak. Baina oraindik ez dute behin betiko data erabaki. Zehaztu bezain laster jakinaraziko dute.


Laguntza teknikoetarako zerbitzuak - Aspanovas Bizkaia. Bizkaiko minbizidun haurren gurasoen elkartea\nASPANOVAS Bizkaia elkarteak laguntza tekniko zehatzen mailegu zerbitzu berria jarriko du martxan familia bazkideen haurrentzat, zeinek euren gaixotasuna dela-eta mugikortasun arazoren bat jasango duten.\n3 makulu pare\nZerbitzu honen beharra duten familiek telefonoz edo e-mailez eskatu beharko dute, bere eskaeraren arrazoiak eta eskatzen duten laguntza tekniko mota zehaztuz.\nASPANOVAS Bizkaia-k eskatzailearen egoera baloratuko du eta eskaera hori egiaztatzeko harremanetan jarriko da. Jarraian, pertsona interesduna elkartera joango da laguntza teknikoa eskatzera, bertan laguntza jasotzeko eta itzultzeko datak dakartzan eskaera sinatuz.\nHiru laguntza tekniko mota hauetako bat erabilgarri izateko gehieneko epea 3 hilabetekoa izango da. Eskatzaileak laguntza epe luzeagoan behar izango balu, eskaera berriro egin beharko luke, gutxienez itzultzeko data baino aste bete lehenago; berriro elkartearekin harremanetan jarriko da telefono edo e-mail bidez.\nBestalde, eskatzaileak zerbitzua behar izateari utziko balio, dagokion itzultzeko data baino lehen, horren berri eman beharko du, laguntza ahalik eta azkarren itzultzeko, hainbat familia laguntza tekniko horren zain egon ahal direlako.\nElkarteak, laguntza teknikorik erabilgarri ez dagoenean, zerbitzua jasotzeko behar handiena duen familia hautatzeko eskumena izango du.\nOndoren, eskaera egiteko orduan deitzeko edo idazteko telefono zenbakia edo posta elektronikoko helbidea adierazten dira:\nTelefonoa: 94 411 05 56\nPosta elektronikoko helbidea: aspanovas@aspanovasbizkaia.org\nLaguntza teknikoak jasotzeko, elkartearen helbide honetara jo behar duzu:\nc/ Médico Antonio Eguiluz 22 (lonja)


Errepidean zakurrak harrapatzea, bost pausotan nola jokatu | Consumer\nErrepidean zakurrak harrapatzea, bost pausotan nola jokatu\nTxakurrek Espainian urtean 3.700 istripu izaten dituzte autoz, Trafiko Zuzendaritza Nagusiaren arabera\nEgilea: Carolina Pinedo 2013-ko abuztuak 5\nBidaiatzeko garaia da uda, aisialdia aire zabalean eta joan-etorriak autoz. Txakurrek ere bat egiten dute giza familiaren udako agendan, eta horrek arrisku gehiago ekar dezake harrapatzeko neguan baino. Beste batzuetan, harburu edo felido abandonatuak dira istripua jasaten dutenak. Hurrengo lerroetan deskribatzen da txakur edo katu bat harrapatzearen berehalako uneetan nola jokatu behar den, animaliaren osasunean zer ondorio dituen eta harburuak dituzten istripuei buruzko datuak.\nTxakur edo katu bat harrapatzeak animalia larriak ekar ditzake, hezurrak apurtzea, baina baita heriotza ere, eta hori traumatikoa da jabeentzat. Baina, gainera, auto batek kantxarekin talka egiteak istripu larriak eragin ditzake, eta, ondorioz, pertsonak hil. Horregatik, badira kontuan hartu beharreko zenbait urrats horrelako intzidenteen ondoren. Honako hauek dira:\n1. Txakurrak edo katuak harrapatzea: zaurituez arduratzea\nTxakur edo katu bat harrapatuta geratzen den unea kaotikoa da istripuan parte hartzen duten guztientzat. Jabeek animaliaren osasun-egoeraren ondorioz sufritzen dute, eta hura harrapatu duen pertsonak zauria ere izan dezake, edo, bestela, ezustekoa, ezustekoa eta maskotarekiko kezka.\nBaina egoera horren aurrean, komenigarria da modu antolatuan jokatzea, guztiontzat ahalik eta onuragarriena izan dadin.\nLehenengo urratsa zaurituez arduratzea da, baldin badaude, eta galtzadatik kentzea, istripurik gerta ez dadin. Beharrezkoa bada, larrialdietako bi telefonotara deitu daiteke laguntza eskatzeko: 112 edo 062 (Larrialdiak edo Guardia Zibila).\n2. Txakur eta katu istripua, kontuz mugimenduekin\nTxakur edo katua ahalik eta gutxien mugitu behar da, eta larrialdietako albaitariari deitu behar zaio\nKanoa zauritu egiten bada, ahalik eta gutxien mugitzea komeni da. Galtzadatik kentzeko, beti. Harrapatze batek barruko zauriak eragin ditzake txakurrean edo katuan, itxuraz ondo egon badaiteke ere. Harrapaketetan ohikoak izaten dira lesioak, adibidez, garuneko konmozioa edo saihetsen eta beste hezur batzuen haustura.\nAlbaitaritza-klinika batzuek 24 orduko larrialdi-zerbitzua dute. Bat ere ezagutzen ez bada, albaitariari deitu ahal zaio, bertan telefono baten berri eman diezaguten.\n3. Animaliekin harrapatzean parte hartzen dutenen datuak hartzea\nHurrengo pausoa animalia harrapatuko duten pertsonen datuak hartzea da. Istripua gertatu den unean, zaurituen osasuna lehenetsi behar da. Horregatik, legezko gaiak bigarren mailan gera daitezke. Hala ere, istripuan inplikatutako ibilgailuen matrikula eta gidarien datu pertsonalak idatzi behar dira. Hala, ordu batzuk geroago jar gaitezke harremanetan haiekin, legezko izapideak ebazteko.\nGertaeraren lekukoak funtsezkoak dira epaiketan gidariaren erruduntasuna edo errugabetasuna zehazteko. Horregatik, komeni da kasua konpontzen laguntzeko prest daudenen kontaktuak idaztea.\n4. Txakur edo katuak harrapatzea, salaketa\nHurrengo urratsa Guardia Zibilean salaketa jartzea da, trafikoarekin zerikusia duten gertakariez arduratzen den gorputza. Istripuaren berri izan behar da: ordua, nola gertatu zen, nor izan zen inplikatuta eta istripuaren ondorioak.\n5. Albaitariari adituen txostena eskatzea\nHarrapakinak zauritutako zaurien txakurra edo katua zaintzen duen albaitariak bere osasun-egoerari buruzko txostena egin behar du. Proba hori epaiketan aurkeztu beharko da.\nHorrela, auzitegietan gidaria istripuaren errudun bada, kalteak eta galerak eragin baditu, kaltetuei kalte-ordaina eman beharko die, eta, ondorioz, animaliaren tratamendu medikoak eragindako kostuak berreskuratu ahal izango dira.\nTxakur edo katuaren osasuna harrapatzea\nAnimaliak harrapatzean izaten dituen lesioak zehazten ditu animaliaren tamainak\nAnimaliaren tamainak harrapatzen dituen lesioak zehazten ditu. Javier Minerren arabera, albaitaria eta traumatologian eta neurologian aditua, “txakur edo katu txikiek iraulki bat bakarrik sufritzen dute, kolpe-leungailuak kolpatzen dituenean, ohikoa izaten da barne-lesioak eta aldaka-hausturak izatea. Harburu oso handiak (mastinak, adibidez), berriz, hausturak izaten dituzte hanken hezurretan.\nTxakur edo felido bat berreskuratzeko epea, izan duen lesio-motaren araberakoa da. Denbora-urkila lau eta hogeita hamar egun bitartekoa da.\nZakurrak datuetan harrapatzea\nOsagarri islatzaileek eta gaueko txakurrarentzako argi argiek harrapatzea prebenitzen dute\nZakurrak harrapatzea ohikoago gertatzen da errepidean edo landa-eremuetan, non txakurrak aske baitaude, Trafikoko Zuzendaritza Nagusiaren datuen arabera. Urtero, 3.700 automobil istripu izaten dira Espainiako errepideetan, eta horietan txakur bat dago tartean.\nHarrapaketen kasuak ez dira ohikoak Donostiako klinikan, Javier Miner albaitariak lan egiten duen arren, nahiz eta Gipuzkoako hiriburuan trauma gehien dituzten txakur gehien dituen zentroetako bat den. Miner-ek dioenez, klinikan hilean ikusten dituzten 1.500 kontsultetatik zortzi bakarrik dira txakur harrapatuak.\nBestalde, MorEthan aseguru-konpainia britainiarrak hirian animaliak harrapatzeari buruzko azterketa egin du. Ondorioa da neguan (azarotik urtarrilera) abuztuan eta urrian baino %60 istripu gehiago izaten direla harburuak baino.\nHarrapaketa horiek gehienetan gertatzen dira zakurrek galtzada inbaditzen dutelako. Euriak, lainoak edo elurrak ikuspen eskasa dutenez, gidariek ez dituzte harburuak ikusten. Beste batzuetan, ez zuten animalia semaforo batean edo pasealekuan geratu, espaloitik ustekabean jaistean.\nHorregatik, osagarri islatzaileak eta txakurrarentzako argiak (adibidez, lepokoak, arnesak edo txalekoak) erabiltzea gomendatzen da. Hala, gidariek denbora gehiago dute errepidean kandelaren aurrean erreakzionatzeko.\naholkuak animaliak harrapatzea istripuak mascotas-eu perros-eu primeros auxilios-eu trafiko


Amaia Vicente eta Mario Paniego euskal artistek egonaldia egingo dute Poloniako Wroclaw hirian\n20 de Iraila de 2018 ETXEPARE EUSKAL INSTITUTUA\nEuskal Herriko bi artistak egonaldia egingo dute Poloniako Wroclaw hirian AIR Wro (Artists in Residence Programme) programaren baitan, bosgarren urtez jarraian. Aurten hamar proposamen jaso dira eta, horien artean, epaimahai espezializatu batek Amaia Vicente eta Mario Paniego hautatu ditu.\nBi artistek eta Etxepare Euskal Institutuko zuzendari eta Kultura Sustatu eta Hedatzeko zuzendari Miren Larrazak eta Imanol Otaegik, hurrenez hurren, prentsaurrekoa eskaini dute ostegun honetan Donostian. Bertan azaldu dute Vicentek hiri espazioaren inguruko hausnarketa egingo duela soinuaren eta geolokalizazioaren bidez, eta Paniegok hiriko espazio publikoetan egiten den publizitatearen erabileran sakonduko duela. Egonaldiaren baitan Wroclaweko biztanleentzat lantegia eta proiektuaren aurkezpen irekia ere egingo dira.\nEgonaldia irailaren 24tik azaroaren 18ra burutuko dute. Horretarako, artista bakoitzak 2.000 euroko ordainsari garbia jasoko du eta proiektua aurrera ateratzeko antolakuntzaren ekoizpen, sustapen eta komunikazio babesa jasoko dute. Era berean Wroclawera joan-etorriko hegaldia ordainduko zaie, baita ostatua ere.\nPoloniaren eta Euskal Herriaren arteko elkarlana 2014. urtean hasi zen, Donostia eta Wroclaw 2016an Europako Kultur Hiriburu izateko prestaketak medio. Ordutik 11 euskal artistak egin dute egonaldia Wroclawen AIR Wro programaren bidez. Culture Zone Wroclaw erakundeak kudeatzen du programa gaur egun, eta Etxepare Euskal Institutuak Donostia 2016ren legatu bezala eman die jarraipena egonaldi hauei.\nHorrela, euskal artistei euren prestakuntzarako eta euren lanaren zabalkunderako plataforma eskaintzen die eta mugikortasuna, kultura arteko elkarrizketa eta nazioarteko elkarlana sustatzen ditu.\nEuskal artistek landuko dituzten proiektuei dagokienez, Amaia Vicentek (Bilbo, 1976) "Audio Landscape in Wroclaw" egitasmoa burutuko du. Proiektuaren kontzeptua artista Euskal Herriko Unibertsitateko (EHU) Arte eta Teknologia departamentuan egiten ari den doktoretza ikerketaren parte da.\nWroclaweko proiektua lantegi baten inguruan egituratuko du. Soinu binaurala grabatuko du bertan, horretarako bereziki sortutako mikrofono batzuen bidez. "Entzutearen ekintza performatiboa" abiapuntu harturik, hiria zeharkatu eta hiri espazioaren inguruko hausnarketa egingo du, soinuaren grabaketa eta geolokalizazioaren bidez. Material horrekin hiria deskubritzeko aukera eskainiko duen soinu artxibo binaural bat sortuko du. Erakusketa egonaldian zehar grabatutako soinuen emaitza izango da, "soinu paisaiaren" ideiatik sortutako hiriaren erretratu bat.\nBestalde, Mario Paniegok (Bilbo, 1978) "Trompe-l'œil - Rethink The City - project" landuko du Polioniako hirian. Espazio publikoan egiten den publizitatearen erabileran sakonduko duen proiektua da. Publizitatea desagertzeko egitasmotik abiatuz, ikusizko inpaktua eragingo duen lana egingo du, hiriko hainbat toki modu ezberdinean ikustera gonbidatuz. Askotan irudi eta mezu kontsumistek lapurtzen diguten espazio publikoaren erabileraren inguruko hausnarketa sortu nahi du.\nEgingo duen lana diseinatzeko bertako artista eta ekintzaileekin elkartuko da lehenengo asteetan. Ikerketa lan hori egin ostean, publikoari irekita egongo den ibilaldi-lantegi bat antolatuko du espazio publikoaren inguruko irakurketa kritiko eta partekatua egiteko. Egonaldia amaitzean egindako lanaren aurkezpen publikoa egingo du. Seguru aski lan hori publizitateari zuzendutako euskarrietan jarriko da, espazio publikoaren ikuspuntu ezberdinak eta hausnarketa proposatuz.\nBikotekidea lurrera bota eta bularrean eta bizkarrean jotzeagatik, 25 urteko gizon bat atxilotu dute Gasteizen


Leire Narbaiza 2008/07/18 13:32\nHausnarrazten duen horietakoa. Niri bidali egin zidaten, eta ikaragarri gustatu zitzaidan. Pentsatzeko ematen du, ezta? Orain oporrak buruan baino ez daukagun honetan!\nHamabost egun abuztuan, edo hiru aste irailean, berdin dio, baina merezita\nAmarauna saioan tertuliakide\nLeire Narbaiza 2008/07/16 12:25\nBlogari izateak dauzkan gauzak!\nPasa den domekan blogen gaineko, edo blogarien tertulian hartu nuen parte. Aurreko domekan hasi zen eta lehenengoan Patxi Traperok, Jozulinek, eta Josu Mendikutek hartu zuten parte. Bigarrenean, Patxik atzera ere, Iturrik eta hirurok.\nEtxetik jardun nuen, telefonoz, goizeko 10,30etan da-eta. Goizegi domeka goiz baten Donostiaraino joateko. Gainera automobil barik. Gaur entzun dut tertulia, Patxik jarri baitu bere blogean: hementxe. (ia amaieran)\nBerba gutxi egin nuen, ni naizen berritsua izateko. Biana momentu baten esan zidaten gehiegi mugitzen nenbilela, eta telefonoaren kablearekin zarata egiten ari nintzela. Orduan, ez mugitzearekin batera, mutu geratu nintzen! Enfin! Gero, esaldi bakoitzaren amaieran, "ezta?" bat esan eta barre algara! txotxola itxura hartuko zidan batek baino gehiagok. Hori bai, beste garabazio batzuetan ahotsari "pija" itxura hartu diot, eta oraingoan ez. Ederto!\nIturrik bahin baino gehiagotan egin zion erreferenztia gure adin handiari, eta egia esateko han ibili ginen aitona/amama Kipuletaren moduan: orain 10 urte; akordatzen zara duela lau urte; zazpi, ez sei....Horrela Iturri berrogei ez, laurogei dauzkagula ematen du!\nPatxiren auekezpenak hasieran ez zidan grazia handirik egin. Pentsatu barik botatzen ditudala gauzak? Horrek zer uste izango du?. Gero, gainera, nire kritikorik zorrotzenak esan zidan berak uste zuela Patxik arrazoia zuela, eta kritikoak inkonsziente deitu zidan. Gaur entzutean, konturatu naiz Traperok horren ostean esaten duela xarma berezi bat ematen didala horrek. Hortaz, konpondu zuen.Eta Iturrik esan bezala Patxi Zalamero! Harritzekoa de, dena dela, belarria zein selektiboa den! eta gauza txarrei gehiago erreparatzen diegula.\nBeste alde batetik, esan behar dut gure blogen izena ez zela aipatu, eta Umbralek esan zuena parafraseatuz: "Vengo a hablar de mi blog!". Horretara, inork ezin jakin non sartu behar duen kuxkuxeatzera! Ai, marketina ez da gure ofizioa, gero!\nDatorren domekan Jozulin, Josu eta Iturri egongo dira. Hor Jozulin eta Iturriren arteko ahots lehiaketa izango da: biak ala biak oso radiofonikuak. Harrituta geratu naiz, biak ezagututa (Jozulinen lankidea izan naiz eta Iturriren blog-komunitatekide eta GPSrako ahots-kide naiz) oso inpresio ona hartu nuen: ahots polita daukate irratirako. Disfrutatuko duzue, ziur.\nInork entzun zuen zuzenean? Orain entzun baduzue ere, zer iruditu zaizue? Kritikatu, kritikatu, horrela hurrengoan hobeto egingo dut.\nPostaren posta: Iturriri eskatu diot nola jarri Patxiren grabazioa. Eta ea, berak amandako kodearekin (berari ere Patxik emanda) Voilà:\nLeire Narbaiza 2008/07/14 15:34\nBlogetan inkestak egiteko aplikazio bat topatu dut.\nEta azpian jarri dudan inkesta proba egiteko baino ez da. Baina nahiko nuke irakurleek erantzutea, ondo dabilen ikusteko.\nGaldera txotxolo bat jarri dut, besterik bururatzen ez zitzaidalako. Hortaz, erantzun gura duzuena:\nEa zelan irteten den.\nliburu artian, pozik\nLeire Narbaiza 2008/07/08 12:00\nKlasiak emotiaz aparte, uztail honetan liburutegixa atontzia be tokau jata.\nBihar politta duda barik, liburu artian literalki murgilduta nago:\nLehelenengo, apaletatik etara, autorien abizenan iniazialakin jarri multzoka. Autore gehixen An, En, Ln, Mn, Sn eta Zn dagoz. Gitxien Nn, bi: Nemorosky eta Narbaiza (ez ni, jakiña, Antxon!)\nOstian, letra bat hartu, ordenatu autoriak eta gero liburuak. letra barruko liburu guztiak ordenauta dagozenian maillakatu (hori eginda dago), baiña identifikatzeko bistazo baten kolore zehatz bateko gometsa jarri liburu-bizkarrian: euskalkixan dagozenak, zurixa; 1A maillakuak, horixa; 1B maillakuak naranjia; 2. maillakuak, urdiña; 3. maillakuak berdia, 4. maillakuak, gorrixa.\nOndorik, apaletan txukun-txukun sartu. Holan literaturako liburu guztiekin.\nDisfrutazen nabil, nahitta eskuak siku-siku zuritzen, azala juaten dakadazen. Kremia emon eta emon nabil. Merezi dau, baiña. Eta gustora egitten nabil, gustoko musikia jarri, batzuetan kantuan be ibiltzen naiz, eta neretako liburu artian ibiltzia beti da plazera. Autore ezezagunak euzagutu, liburu zaharrak deskubridu, irakorrittakuak gogoratu, irakorri bakuak hartzeko gogua sortu,...halaxe, ederto batian! Eta hau lana da, orraittiok! Bai amamia dakadana!\nAmaitzen dodanian, emaitza erakutsiko dot!\nSena eta kontzientzia\nLeire Narbaiza 2008/07/07 17:03\nSena zer ete dan! Aurre-eritxi bateri kontra egitten netsalakuan, azkenian subkonzientiak errezoi\nMartitzen arratsaldian Ezkurdin pasau jatan. Eguzkipian, nahiko sosiguz (ez da normala ni holan ibiltzia, beti antxitxiketan eta berandu ibiltzen naizelako), trenera nindoian, etxera itzultzeko. Halako baten, mutil bat hurreratu jatan eta irribarre batekin. Barruan alarman bat ixotu jatan: badator hau zeozer eskatzera, edo txapia emotera. Alertia jarritta nekan, umetatik gagoz hezitta horretarako, defensibara jartzera ohittuta, eraso bat jaso zain. Ez egizue pentsa normala danik gizonezkuak ni abordatzia edozien momentutan! Ezta gitxiagorik be! Dana dala, barruan pilototxo bat dakagu ñir-ñir "arriskua, arriskua" diñuana.\nPentsau neban, baina, aurre-eritxiz jositta neguala eta mutillak indikaziñon bat bat biharko zebala. Barriro zalantzia "perdona" haren ostian. Nik begiratu, berak segundu bateko dudia egiñ, eta ordua eskatu zestan. Esan, eta berriro piloto gorrixa joka.\n-¿cómo te llamas? -Bera irribarretsu, eta ni barrutik aiamaka-.\n-¿por? -Nik siku-\n-Tu cara me suena. ¿Te llamas Sonia? -Bote prontuan pentsautakua erantzun-\n-No.- Trenera bidian ni.\n-¡Qué pena! (Sonia izatiak berandako zeozer berezixa zan?)\nHan laga neban, irribarrez.\nGeltokixan sartzeko neguala, beste bat hurreratu jatan. (Baiña bueno, Zaldibartik danak askatu dittue gaur, ala?) Kiokosko baten gaiñian eztakizer galdetzen. Jaramonik be ez netsan egin. Batez be dirua eskatzera zetorrela pentsau nebalako. Igaul kiosko bate informaziñua bihar zeban. Ez dakitt\nLehen esan dodan moduan, andrazkuak hazitta eta hezitta gagoz, adiestrauta, holako egoeretan siku, takar eta zorrotzak izateko. Arriskua edonun daguala erakutsi deskuelako, beti holan ez dan arren. Dana dala, esan bihar dot askotan holako situaziñuetan aurre-eritxirik barik jokatzen ahalegintzen naizela, baiña gatxa da oso. Anekdota honek erakutsi desta senak asko dakixala, konszientziak baiño gehixago. Eta biharbada, inkoszientiak bialtzen deskuzen seiñaliak pentsatzen doguna baiño zuzenaguak dira. Bai, ezta?


“Komunikazioa, berrikuntzaren kudeaketarako tresna estrategikoa” | Komunikasten\n“Komunikazioa, berrikuntzaren kudeaketarako tresna estrategikoa”\nDi-da-k bigarren urtez antolatutako KOM jardunaldietan Pili Kaltzada, Innobasque-ko komunikazio zuzendariak “komunikazioa, berrikuntzaren kudeaketarako tresna estrategikoa” hitzaldia eman zuen, aurten berrikuntzaren europar urtea dela aitzaki.\nHona hemen hitzaldiaren bideo labur bat.\nEta hemen hitzaldiaren laburpena:\nAldaketa garaia da, edo garaileen garaian gaude.\nBerrikuntza teknologia bada, baina ez bakarrik. Berrikuntza gehiago da: talentoa, kreatibitatea… ere bada.\nHasteko Linux-en iragarkia jarri digu komunikazioan arriskua hartu behar dela azaltzeko. Arauen kontra egiten duenak burua altxatuko du. Aurretik zeuden arauek ez dute funtzionatzen.\nKrisi garai honetan arauak apurtzen duen lehena garailea izan daiteke.\nEnpresek dituzten arazoetako asko komunikazio arazoak dira. Baina ez dira guztiak. Ez dago komunikazio bat, baizik eta asko. Orekan datza bertutea.\nHortaz, aurreikusi behar dugu gure enpresan sortuko den egitura, etorriko dela, alegia.\nOrain arte, enpresek prozesu errepikakorrak, hau da mekanikoak, ondo egiten dituzte. Baina: Prozesu poliedrikoak ezagutzen ditugu? Badakigu plaza globalean hitz egiten? Entzuten?\nEtorkizun globalizatu horretan gure enpresaren identitatea topatu behar dugu. Lehen ez genuen laberik gabeko ezkerraldea imaginatzen, adibidez, baina gaur egun egoera aldatu egin da.\nGizarte, ekonomia eta harremanen- esparrua aldatu egin da, konplexuago bihurtu da.\nOhiturak, tresnak, prozesuak, ekintzak… aldatu egin dira:\n•\tHartzaileak aldatu egin dira.\n•\tGure erakundea aldatu egin da.\n•\tGeu aldatzen ari gara etengabe.\nBeraz, komunikazio-sitema aldatu behar da.\nAldaketa horren adibide garbia dugu Google bilatzailearekin. Google gaur egungo trena inportanteenetarikoa da. Bilatzaile honetan adibidez Ikea jarrita lehenengo hiru aipamenetan informazio korporatiboa agertzen da. Laugarren erreferentzia jada wikipediarena da, hau da, erabiltzaileek sortutakoa. Bosgarrenean, berriz, erabiltzaile kabreatu baten iritzia agertzen zaigu. Hortaz, Ikeak egin duen ahalegina ikaragarria izan arren, bezeroaren iritzia agertzen da.\nGizarte-ehundura aldatu egin da eta gure komunikazio inguru horretara egokitu behar da. Hiru elementu Web 2.0an uztartzen dira: jendea, prozesua eta teknologia.\nAldaketaz jabetzek 95 aldaketa proposatzen dizkigute http://www.cluetrain.com –en. Hauek dira horietako batzuk:\n•\tMerkatuak elkarrizketatzea (“merkatuak elkarrizketak dira”)\n•\tMerkatuan pertsonak daude, ez sektore demografikoak. Honetan oso kontuan izan behar dugu segmentazioaren garrantzia.\n•\tGizakien arteko elkarrizketetan gizaki-ahotsa behar da.\n•\tMerkatu globaletan, langile globalek komunikazio-bide globalek erabiltzen dituzte.\nOsorik irakurtzeko hemen sartu.\nMerkatuek enpresek baino gehiago dakite.\n•\tGaur egun enpresaren hizkuntzak ez du inor erakartzen.\n•\tEnpresak zuzenean hitz egin dezake merkatuarekin.\n•\tHizkuntzak urrundu edo hurbildu gaitezke.\n•\tAldi berean, bi elkarrizketa gertatzen ari dira enpresa barruan, beste merkatuak. Adibidez, lagun batek bere lan egiten duen enpresaren produktu bat ez kontsumitzeko aholkatzen badit nik ez dut sekula produktu hori erosiko. Enpresak ezin du ezer egin horren aurrean nire portaera aldatzeko.\n•\tEra berean, bertako hizkuntza erabiltzea hurbilpen sistema izan daiteke, gure kasuan euskara hurbiltzeko bidea izango da.\nBezeroarentzako/zuretzako ideia berriak ditugu, behar ditugu. Zurekin hitz egin nahi dugu produktuaz.\nBerrikuntza irekia behar da (open innovation). Berrikuntza ireki behar diegu eragile guztiei, barruko nahiz kanpokoei. Posible da? Bai, lehen ez genituen lanabes kolaboratiboak ditugulako.\nAdibide moduan Pilik Lego aipatu zuen. Legok produktu onenak garatzeko bezeroei galdetzen die zein nolako produktua nahi duten.\nGauza bera egiten dute beste enpresa batzuk. Esate baterako, Nike-k zure zapatilak sortzeko aukera eskaintzen dizu.\nAzken finean, oreka bilatu behar dugu. Horretarako hiru gomendio:\n•\tKomunikazio-intentsitate handiko guneak errentagarri bihurtu.\n•\tEntzun-ikusi eta parte hartu.\n•\tMolde berrietara egokitu.\n•\tIdentitatea: “zer gara”, “zer egiten dugu”-n baino lehen.\n•\tIrudia: “nola ikusten gaituzten”, askotan “zer garen” hori baino garrantzitsuagoa.\n•\tKultura: “nola egiten dugun” askotan “zer egiten dugun baino garrantzitsuagoa.\n•\tKomunikazioa: “nola helarazten ditugun aurreko atributu guztiak”.\nAurrera jarraitu baino lehen argitu beharra dago informazioa komunikazio prozesuaren parte bat baino ez dela, berez ez du komunikazioa sortzen.\nBaina orduan, zer gertatuko da komunikazio tradizionalarekin?\nPili Kaltzadak guru baten aipua ekarri du gogora erantzuteko: “gure gizarteak ez ditu periodikoak behar, periodistak behar ditu.\nArgumentu hau frogatzeko 2008ko “Estudio y comunicación” inkestaren emaitzak laburbildu ditu:\n•\tErredakziora iristen diren prentsa-oharren %85 baztertzen da.\n•\tEgunero bataz beste 69 prentsa-ohar iristen dira erredakzioetara.\n•\tHortaz, %12 baino ez da erabiltzen.\nZeintzuk dira prentsa-oharren akatsak?:\n•\tPublizitatean oinarritzen dira.\n•\tFuntsezko informazioa ez da lortzen.\n•\tKazetariek ez dutela denbora nahikorik oharrak aztertzeko. Beraz, bi aukera dituzte. Batetik, osorik argitaratu, eta bestetik, baztertu.\n•\tDatuak baino adierazpenak bilatzen dituzte, hau da, giza-ahotsa nahi dute.\nZeintzuk dira kazetariek erabiltzen dituzten iturriak?:\n•\tPosta elektronikoa.\n•\tElkarrizketa pertsonalak.\n•\tKazetariaren denbora horrela banatzen da: %38,7 ordenadore aurrean, %22,9 telefonoa atenditzen.\n•\tAlbiste bat lantzeko 6 ordu ematen dituzte bataz beste.\nOndorioz, komunikazio integralera jo behar dugu. Komunikazio ireki horrek pisoa hartzen ari da. Hortaz, komunikazio tradizionaleko marketin, komunikazio gabineteak, komunikabideak eta euskarri korporatiboei gaur egungoak integratu behar diegu. Batetik, gizarte sareak eta elkarrizketak. Bestetik, kalitate-zirkuluak, internet-intranet, blogak eta lanabes berriak.\nEnpresa baten barruan denok egiten dugu komunikazioa. Komunikazio plan integrala egiteko kudeaketa-eredutik abiatu eta lantalde guztietara zabaldu behar dugu, komunikazio-taldeak bilakatuz. Plan integral horretatik gure misioa eta orientabideak aterako ditugu ondoren estrategiak lerroratzeko.\nThis entry was posted on apirila 2, 2009 by komunikasten in Eraginkortasunaren baliospena,Jardunaldiak.


Mini Einide, Shushenskoye, Errusia 2021\nYenisei Krasnoyarsk mini hotelak, PGT. Shushenskoye, 3. mikrodstria, 9\nIruzkinak bidaiari buruzkoak izan behar dute. Berrikuspen erabilgarrienak Xehetasunak eta besteei laguntza arrakastatsuagoak egiten laguntzeko. Mesedez, ez gehitu izaera pertsonal, politiko, etiko edo erlijioso baten oharrak. Publizitateari buruzko informazioa ezabatuko da. Erreserba.com buruzko iruzkinak bezeroarentzako edo bazkideei bidali behar zaizkio.\nZigor kasua gizakiaren heriotzaren segurtasun baldintzak betetzen ez dituzten zerbitzuak emanez hasi ziren arduragabekeriagatik. Ikerlariek igerilekuko bisitarien segurtasunaz arduratzen diren langileen ekintzen ebaluazio penala emango dute.\nSare sozialetako publiko ofizialen bidez, lidergoak galdetu zien guztiei" iruzkinak egiteari uko egin eta fiskalaren egoeraren kargu ofizialera ". Kontuan hartu da, halaber, arroko administrazioak aktiboki kooperatzen duela ondorio batekin eta bideo-zaintzarako kameretako sarrerak eman dituela. Langileak bere senideei eta maiteei doluminak jorratzen dizkie.\nGurasoek bakarrik dute bere buruaren errua, ez dutela zehaztasunik eraman nahi beren seme-alabek hiru kaxekin agindutako norbait eta antolatzaileari.


Difusioa, kimikan eta biologian, molekula eta solutuen garraio sistema itzuliezina da, zeinean molekulak kontzentrazio handian dauden eremu batetik kontzentrazio txikiagoan dauden beste eremu batera mugitzen diren. Mugimendu hori etengabea da tenperatura 0 absolutua izan ezean. Difusioa gasekin eta likidoekin gertatu ohi da. Gas-molekulekin gertatzen den moduan, disoluzio baten molekulek edo ioiek disolbatzailearen bolumenean modu uniformean banatzeko joera nabarmena dute. Bi adibidek difusioa eguneroko fenomeno askoren atzean dagoela erakutsiko digute: J = -D. = kontzentrazioen gradientea\nDifusioa, kimikan eta biologian, molekula eta solutuen garraio sistema itzuliezina da, zeinean molekulak kontzentrazio handian dauden eremu batetik kontzentrazio txikiagoan dauden beste eremu batera mugitzen diren. Mugimendu hori etengabea da tenperatura 0 absolutua izan ezean. Difusioa gasekin eta likidoekin gertatu ohi da. Gas-molekulekin gertatzen den moduan, disoluzio baten molekulek edo ioiek disolbatzailearen bolumenean modu uniformean banatzeko joera nabarmena dute. Difusioari esker gas bat edo disoluzioan dagoen substantzia bat zabaldu egiten da libre dagoen bolumen osoa bete ahal izateko. Molekulen berezko mugimendua da difusioaren jatorria. Bi adibidek difusioa eguneroko fenomeno askoren atzean dagoela erakutsiko digute: * azukre koskorra ur edalontzi batean lagatzen bada, uretan disolbatuko da berez * lurrin usaina flaskotik aterako da goiko tapoia irekitzen dugunean Sistema biologikoetan berebiziko garrantzia du difusioak. Adibidez, oxigeno kontzentrazioa biriketan odolean baino handiagoa denez, oxigenoak odolera pasatzeko joera du. Era berean, karbono dioxido gehiago dagoenez odolean biriketan baino, gas horrek biriketara joko du. Difusio prozesuak Ficken legeen bidez azaltzen dira. Ficken lehenengo legeak difusioaren fluxua kontzentrazio gradientearekiko zuzenki proportzionala dela dio. Hots, J = -D. J = difusio fluxuaD = difusioaren koefizientea = kontzentrazioen gradientea Ioien difusioa mintzetan zehar korapilatsuagoa da, kontzentrazio-gradienteaz gain gradiente elektrikoa ere kontuan hartu behar delako. (eu)\nDifusioa, kimikan eta biologian, molekula eta solutuen garraio sistema itzuliezina da, zeinean molekulak kontzentrazio handian dauden eremu batetik kontzentrazio txikiagoan dauden beste eremu batera mugitzen diren. Mugimendu hori etengabea da tenperatura 0 absolutua izan ezean. Difusioa gasekin eta likidoekin gertatu ohi da. Gas-molekulekin gertatzen den moduan, disoluzio baten molekulek edo ioiek disolbatzailearen bolumenean modu uniformean banatzeko joera nabarmena dute. Bi adibidek difusioa eguneroko fenomeno askoren atzean dagoela erakutsiko digute: J = -D. = kontzentrazioen gradientea (eu)


About: Zipi eta Zape\n"Zipi eta Zape" ("Zipi y Zape" jatorrian) gaztelaniazko inoizko komiki sortarik arrakastatsuenetarikoa da, Jose Escobar bartzelonarrak 1950eko hamarkadaren amaieran sortutakoa. Izan ere, Francisco Ibañez hirikidearen "Mortadelo eta Filemon" ondoren, Espainian egindako komiki lanik itzuliena da. Pertsonaia nagusiak "Zipi" eta "Zape" anaia bikiak dira, eta izena hartzen dute "zipizape" hitzatik, "nahaste-borraste" edo "iskanbila" esan nahi duena.\n"Zipi eta Zape" ("Zipi y Zape" jatorrian) gaztelaniazko inoizko komiki sortarik arrakastatsuenetarikoa da, Jose Escobar bartzelonarrak 1950eko hamarkadaren amaieran sortutakoa. Izan ere, Francisco Ibañez hirikidearen "Mortadelo eta Filemon" ondoren, Espainian egindako komiki lanik itzuliena da. Pertsonaia nagusiak "Zipi" eta "Zape" anaia bikiak dira, eta izena hartzen dute "zipizape" hitzatik, "nahaste-borraste" edo "iskanbila" esan nahi duena. (eu)\nZipi eta Zape (eu)\ndbr:Zipi eta Zape\nwikidata:Zipi eta Zape\ndbpedia-es:Zipi eta Zape\ndbpedia-fr:Zipi eta Zape\ndbpedia-it:Zipi eta Zape\ndbpedia-wikidata:Zipi eta Zape


"Iluntzen" - Arantzazu Fernandez - EHAZE\nArtikuluaren titulua: “Distirak ibaiaz beste aldean” (BERRIAn argitaratua, 2021eko martxoaren 30ean).\nZuzendaritza: Mairu antzerki tailerra. Kanpo begirada: Manex eta Ximun Fuchs. Testua: Gaizka Sarasola. Aktoreak: Iban Garro, Gaizka Sarasola, Juanen Saralegi, Ritxi Abril. Soinu diseinua: Ibai Gogortza. Argiak: Andoni Mendizabal. Ahotsa eta barea: Josune Etxepare. Txotxongiloak eta elementuak: Battitt Halsouet. Atrezzoa: Eduardo Conde eta Beñat Saralegi. Lekua: Berako Kultur Etxea. Eguna: martxoak 3.\nIbaiaz beste aldeko herrian hamar lagun baino ez dira bizi, eta, gainera, Enarak, argiaz hornitzen dienak, alde egin nahi du. Bururik gabekoa eta burdinazkoa den Cristobal erraldoiaren laguntzaz zeharkatzen da erreka, eta, horregatik, Shepherd artzaina, Erramun errementaria eta noraezean dabilen angularia konplotean arituko dira, neskaren eskapuari traba egiteko.\nBaina, aldi berean, pertsonaia horiek beraien artean solastatzen dutenean, dioskute alde egin nahi duenak beti aurkituko duela iheserako modua, eta, horiek horrela, biztanle gazteak alde egitea lortu duela azalduko digute azkenean.\nHaien munduan ipurtargiak, argiak, txingarrak, angulak, joareen hotsa, jendea… gutxitzen ari dira; ez da itsasontzirik lehorreratzen; ez da biztanle berririk agertzen; burdina eta gazta egiten jakitea ez da nahikoa herriaren biziraupenerako, eta, trena hortik gertu pasatzen bada ere, ez du geltokirik bertan.\nAtentzioa eman digute bai soinu diseinu apartak bai argiteriaren erabilera zehatzak.\nUraren jario eta burdinolako kiski-kaskaren presentzia handi eta nahiko jarraikorrarekin batera, bada hasiera-hasieratik ibaia irudikatzen duen argi efektu bat, zeinak ikusleen eta aktoreen arteko laugarren pareta erreka bihurtzen duen. Horrela, asmazio eszenografiko horrek adierazten digu protagonistak gure logika edota pentsamolderako guztiz ezberdina den beste mundu batekoak direla: ibaiaz beste aldeko eremukoak, non, alegietako mundu magiko eta onirikoaren itxuraz, herri txikien benetako hustuketaz mintzatzen diren zenbait izaki harrigarri, oholtzako hiru altura ezberdinetako guneetatik.\nPerratzailearen kasuan salbu, gainontzeko pertsonaiei animalien edo txotxongiloen tankera ematen dieten jantziak nabarmentzekoak ditugu, haien aktoreen antzezpen kalitatearekin batera.\nErritmoari eusteko, Cristobalek tartekatzen dituen mikroipuinak eta otsoaren eta barearen sartu-irtenak ez ezik, gelditzen ez den trenaren argi-soinu efektuek aipamen berezia merezi dute, eta baita hari egindako agurrak ere.\nBaina, erne, lerro honetaraino iritsi zaren irakurle hori. Badaezpada ere diot. Ez naiz umeentzako ikuskizun bat deskribatzen ari, zeren aipatu mundu absurdo, surrealista eta oniriko eta fantasiazko honen mezuak errealitate ilunago batekin baitu lotura zuzena. Ez da kasualitatea Mairu taldea lesakarra izatea, non ubideetako ura etengabe aditzen den, non aspaldian mailuen kinki-kanka entzuten zen, non altzairuaren pindarrek hain garrantzi handia izan duten. Gainera, muntaiak jakinduria teatral handiz sorturiko dispositibo sofistikatua eskaini digu, ipurtargien antzera, une distiratsu eta erakargarriez beterik.\nAdmin 2020-06-12 2020-09-18


Luccako Probintziako Giroa - Wikipedia, entziklopedia askea.\nLuccako Probintziako Giroa Italiako Toskana eskualdeko Luccako probintzian ospatzen zen txirrindularitza lasterketa profesional bat zen.\nLehen aldiz 1999an ospatu zen. Lehen ediziotik 2004korarte lau etapatan ospatzen zen. Azken bi edizioak, 2005ean UCI Zirkuitu Kontinentalak sortu ondoren, etapa bakarrean ospatu ziren, UCI Europe Tourreko zati izan zelarik, 1.1 mailan.\nProba honetan esprinterrak nagusitu ziren, eta bertan, espezialitate honetako hoberenek lortu dute garaipena. Lehen garailea Paolo Bettini italiarra izan zen, eta, proba hau behin baino gehiagotan irabazi duen bakarra Alessandro Petacchi izan da, hiru aldiz irabaziz.\n1999 Italia Paolo Bettini Italia Davide Rebellin Lituania Raimondas Rumsas\n2000 Italia Alessandro Petacchi Italia Cristian Gasperoni Italia Alessandro Bertolini\n2001 Belgika Mario Aerts Polonia Piotr Wadecki Frantzia Ludovic Turpin\n2002 Italia Fabiano Fontanelli Suitza Markus Zberg Frantzia Richard Virenque\n2003 Espainia Óscar Freire Italia Pietro Caucchioli Espainia José Iván Gutiérrez\n2004 Italia Alessandro Petacchi Suitza Thomas Ziegler Italia Matteo Tosatto\n2005 Italia Mario Cipollini Italia Paride Grillo Italia Alessandro Petacchi\n2006 Italia Alessandro Petacchi Italia Claudio Corioni Alemania Erik Zabel\nOrriaren azken aldaketa: 11 abendua 2019, 21:13.


Martzelok barrikada bat egin nahi zuen –\nMartzelok gizaki-fosil hauek ez-harritu nahi zituen, zuritu, zulatu, zauriak airean senda daitezen. Gorputzak gara, indartsu, ahul, leun, gogor, usaintsu, eder, itsusi, sentikor, hotz, bero, moldakor. Martzelok, gure gorputzaren forma enkistatuei espazioa ireki nahi zion, gruyer gazta baten edota sare baten antzera, gorputz porosoak bilakatu gaitezen. Tarteko espazioak bilatu eta sartu, mugitu, moldatu, bigundu, tentsatu, momentuak eskatzen duen mugimenduei erantzun eta egon, adi, zain.\nBatek daki lortu zuen ala ez.


Izena: Solapeñako errota\nCorroko Beheko Auzoan, A-2622 errepidearen eta Omecillo ibaiaren tartean dago errota hau, Araban izan den onenetakoa, eta errota eta etxebizitza, biak batera da. Arkitekturari begiratuta eraikin bikaina da eta, gainera, makineria oso egoera onean dago eta noizean behin funtzionatzen du; hiru turtuki hidraulikoz osatuta zegoen jatorrizko egitura hidraulikoa, baina hiru horietatik bi horizontalak bakarrik gorde dira, eta noria galdu egin da.\nPresa Grabitatezkoa eta zuzena da, eta 6 metro luzeko aurrealde zuzena erakusten du. Sakonera txikikoa da eta goroldioz estalita dago. Bi konporta dauzka; lehenbizikoa zurezko ohol soil bat da eta bigarrenak metalezko xafla dauka betoizko itxitura batean ahokatuta. Aldaparoaren alde banatatik nahiz bideari buruz perpendikular den bidezidorretik joan daiteke oinez bertaraino.\nUbidea ibaiaren ezkerreko aldean jaiotzen da, eta aldaparo eta guzti, 190 metro luze da. Lurra zulatuta egina da bere luzera guztian, eta ubidera doan kamio ondoan baratzeak ikusten dira, eta aise joaten da bertaraino. Betoizko zubi batek gurutzatzen du ubidea presa ondoan, eta ubidea bertan sartuta geratzen da.\nUbidea, zabaldu ahala, aldaparo bilakatzen da. Zati bat errotariaren etxe azpiraino sartzen da. Horren oinplanoa aski erregularra da, 100 metroko luzera du eta 8 metroko zabalera. Azkeneko 10 metroak harlanduxkaz egina da eta gainerako guztia lurra zulatuz. Etxe azpiko hormak harlanduzkoak dira, eta zoruak makurdura handia du, urari turtukien gainera eragiteko. Ehotzeko gela ixten duen murruak eusten dio aldaparoko urari, eta errota barrua gurutzatzen duen ubide batek lotzen du aldaparoa kanpoko espazio batekin; bertan noria bat dago, eta horri ur soberak eragiten dio.\nTurtukiaren zuloa ehotzeko gelaren azpian dago eta kanpotik ere ikus daiteke. Tunel bat eratzen du ganga zirkuluerdiko dobeladun batekin; hortxe hasten da hustubidea, hasi ehotzeko gelako hormatik eta 6 metroko zubi bateraino, eta horrelaxe dago eratuta noria ezarri zen espazioa. Zubia harrizko arkua da, eta betoizko gehikuntza bat dauka. Zubia gurutzatu ondoren hustubidea hodi barruan sartuta geratzen da.\nOinplano karratuko eta angeluzuzeneko bi gorputzez osatuta dago eraikina. Lehenbiziko gorputzean daude beheko solairua, lehen solairua eta ganbara; lehen solairuan bizitetxea dago, eta beheko solairuan ehotzeko gela, aldaparoaren zati bat eta ukuilu bi daude. Isuri biko teilatua dauka eraikinak, zeramikazko teilarekin, eta ipar-sortaldeko fatxadari buruz zut da gailurra.\nBigarren gorputzean beheko solairua eta lehen solairua daude; beheko solairuan biltegia dago eta bigarrenean gelak. Teila arabiarrezestalita dago eta hego-sortaldera isurialde triangeluarra dauka, non dagoen biltegiko sarbidea asimetrikoki jarrita.\nSarrera nagusia etxeko bideari buruz alboka dago, eta etxebizitzan eta ehotzeko gela dauden eraikineko ezkaratzeko sarrera aurrean espazio ireki bat eratzen du.\nHareharri landuzko ertzak dauzka errotak, apaingarririk gabe, eta zurezko egitura karga murruekin, aldaparoaren gainean dagoen murru meheagoa izan ezik. Ehotzeko gela espazio bakarra da, zatitu gabea, eta zerbitzuko korridore bat dauka, sarrerako bi ateek eta bi errotarri pareak dauden zabalera handiko areak markatzen duten ardatzarekin bat datorrena. Leiho bat dauka eta bertatik aldaparoa ikusten da, eta aireko kanal batek alderik alde gurutzatzen du barrualdetik, eraikinaren horma trenkadaren ondoan.\nMakineriaren osagai hauek kontserbatu dira: harriak, bina errotarri borobil konbexu samarrekin, solibak eta bolantea. Bolanteari soliban tinkatuta dagoen transmisioko ardatz zutak eragiten dio. Bada zurezko beso bat ere, harriak batetik bestera mugitzeko eta altxatzeko.\n1672. urtean bada errotaren berri, eta 1908ko eta 1920ko matrikula industrialetan errota partikularra zela esaten zen eta bi errotarri zituela.


Enbeitaren eta Amurizaren bertso saioa eta Luhartzen erromeria gozagai Izurtzako jaietan - Izurtza - Anboto.org\nEnbeitaren eta Amurizaren bertso saioa eta Luhartzen erromeria gozagai Izurtzako jaietan\nJoseba Derteano 2019-08-29 09:30\nDatozen asteburu bietan, ekimenez betetako sei jaiegun izango dituzte izurtzarrek. Tradizioari eutsiz, festa giroa ez da herrigunera bakarrik mugatuko eta Santa Ageda zein Santo Tomas ermita inguruak ere protagonista bihurtuko dira.\nDomeka honetako ekimenak, esaterako, Santa Ageda ermitaren inguruan izango dira. Gura dutenek bertara kalejiran joateko aukera izango dute, Jaizale txistularien doinuek lagunduta. Meza-ostea Mendigain dantza taldearen saioak girotuko du, eta, ondoren, kantu poteoa egingo dute. Kanta tradizionalak ez dakizkitenei laguntzeko, kantak idatziz jasotzen dituzten eskuorriak banatuko dituzte.\nBazkalostean, umorezko monologoa eskainiko du Jose Cruz Gurrutxagak. Lotxo taldearen erromeriagaz amaituko dute eguna.\nSanto Tomasen, bertso saioa\nIrailaren 7an Santo Tomas eguna ospatuko dute izen bereko ermitaren bueltan. Normalean domekan ospatzen den jai eguna zapatura aurretu dute aurten, Erdoitzako Amaren egunagaz bat egiten duelako.\nGustu guztietako ekimenak prestatu dituzte, tartean goi mailako bertso saioa Onintza Enbeita Bizkaiko bertsolari txapeldunagaz eta Miren Amuriza berriztarragaz. Arratsaldea tortilla txapelketagaz eta Luhartz taldearen erromeriagaz errematatuko dute.\nJaietako gainerako egunak herrigunean ospatuko dituzte. Esaterako, zapatu honetan bakailao lehiaketa egingo dute plazan, Bizkaiko erara. Urtero plater desberdinak kozinatzen dituzte. Orain urte bi ere bakailao lehiaketa egin zuten, baina nork bere gustura prestatu ahal izan zuen. Aurten Bizkaiko erara egitea da lehiaketako oinarrietariko bat.\nIrailaren 8a izango da jaietako azken eguna. Herrigunean izango diren ohiko lehiaketei —mus eta igel txapelketak, esaterako— berri bat gehitu diete aurten: partxis txapelketa.\nAurten, bosgarren urtez, argazki lehiaketan parte hartzeko aukera egongo da. Irudirik onenak sarituko dituzte eta jasotako argazkirik onenekin erakusketa egingo dute abenduaren 6an egiten den Gazta, Ardo eta Ogi Azokan.\nIzurtzako jaietako egitaraua\nAnboto 2019 abu 29 Izurtza\nAbuztuaren 30etik irailaren 8ra Izurtzako jaiak ospatuko dituzte.


Arteako Udala - La cruz del Gorbea\nGurutze famatu hau León XII. Aita Santuaren gomendio bati emandako erantzuna da. Aita Santuak gomendatu zuen, hortaz, hainbat gurutze eraikitzea kristauen lurretako gailur altuenetan, XX mendearen etorrera ospatzeko.\nGurutze hau, 18 metroko luzerakoa, hemen eraikitako hirugarrena da. Lehena, 33,33 metrokoa, 1901eko azaroaren 12an bedeinkatu zuten. Denetara, 65.000 pezeta balio izan zuen eta Zorroazako Tailerrek egin zuten, arkitektua Casto de Zabala izan zelarik. Trenez eraman zuten Izarraraino eta idigurdi batez, geroago, Aiurdin gainean eta Zaraten zehar, gailurreraino. Baina handik hilabetera, ekaitz gogor batek bota zuen lurrera eta oinarritik sei metrora puskatu zen. Bigarrena, bada, askoz apalagoa (25 metrokoa), 1902ko urriaren 1ean bedeinkatu zuten. Orduko hark 1906ko ekainaren 26a arte iraun zuen. Eta, azkenik, gaur egunekoa Serapio Goikoetxea Palacio Barakaldotarrak egin zuen.\nGurutzearen alboan orientazio-mahai bat ikusten dugu. Bertan 106 mendi azaltzen dira; horietako hurbilena Aldamin da kilometro erdira baitago, lerro zuzenaz; urrunekoak, ordea, Erdiko Piriniokoak dira, gutxi gorabehera 230 kilometrotara baitaude. Lucio Laskarai izan zen mahai horren sustatzailea. Marrazkia, Pui de Dome-ko (Frantzia) lantegi batean esmaltaturiko laba gainean egin zen. Mahai osoak 619,75 pezeta balio izan zuen. 1931. urtean ipini zuten, Zeanuritik gailurrera mando batek eraman ondoren. Muntaketa, ordea, Eleuterio Goikoetxeak egin zuen.